Udalak ‘Gabiri Agiri’ informazio buletina argitaratu du | GABIRIARRAK\nPosted: 2012/07/10 in Administrazioa, Gizartea, Hedabideak, Udala\nEtiketak: aldizkariak, buletinak, gabiri agiri, informazioa, komunikazioa\nGabiriako Udalak, lehenbiziko aldiz, udal informazioa herritarren artean zabaltzeko aldizkaria argitaratu du. Aurreko astean banatu zuten etxez etxe ‘Gabiri Agiri’ izeneko buletina. 2012ko ekainean datatuta dago lehenbiziko zenbakia.Udalak “hiru hilabetean behin edo” ateratzeko asmoa du, aurkezpen sarreran dioenez.\n‘Gabiri Agiri’ udal informazio buletinaren lehen zenbakia, 2012ko ekainekoa. Goiburua.\nLau orrialde ditu argitalpenak, folio neurrikoak. Herri batzarretik —iazko abenduaren 26an izan zen, hura ere lehenbiziko aldiz— ekainera bitartean udal batzordeetan landutako gaiak, hartutako erabakiak eta proposatu diren asmoak daude agerkarian.\nZazpi ataletan banatuta dago informazioa. Iazko irailetik lanean ari diren bost batzordeetan jorratutako gaien laburpenak daude, batetik, atal banatan. Bestetik, ‘Udalak hartutako erabakiak’ eta ‘Bileren agenda’ zehazten dira, azkeneko orrialdean.\nBide batez, agenda horretan aipatzen denez, Hirigintza eta Herri Lanen batzordeak gaur, asteartea, egingo du bilera, 19:00etan. Lanurteko azkeneko batzarra izango da lan-taldeei dagokienez, hurrenak irailean direlako: Euskara eta Kultura irailaren 12an (19:00), eta Garapena eta Komunikazioarena irailaren 19an (19:00). Gaur egungo Udalbatzak ekainaren 11n bete zuen urtea, zinegotzi karguak hartu eta udala eratu zutenetik.\nGabiri Agiri udal informazio buletinaren 1. zenbakia\nHirigintza bilera gaur izango da, atzo beharrean


344 galdetegi jaso dira aurrekontu irekien parte hartze prozesuan, inoizko kopuru handiena - Parte hartuz - Urnieta\nUrnietako Udalak parte hartze prozesu berri bat jarri zuen martxan urtarrilean 2020. urteko aurrekontuan barneraturiko 150.000 euro zertan gastatu erabakitzeko.\nUrnietarrek haien auzo eta kaleetan hobetzeko, konpontzeko edo egiteko ikusten zituzten gauzak aintzat hartuta proposamenak aurkezteko aukera izan zuten urtarrilaren 15etik otsailaren 2 arte. Epe horretan, 344 galdetegi jaso ziren. Horietatik 119 urtarrilaren 24an eta 25ean jarri ziren informazio karpetan, 164 herriko puntu desberdinetan ipinitako buzoi eta kutxetan, 26 udalaren webgunean eta 35 APP-an.\nAurrekontu irekien prozesuak abian jarri zirenetik inoizko parte hartze altuena izan da aurten, eta diferentzia handiarekin gainera. Izan ere, 2017an 201 galdetegi jaso ziren, urtebete beranduago 157, eta aurreko urtean berriz, 171. Beraz, herritarrek erakutsi dute parte hartzeko kultura erabat barneratu dutela eta herria hobetzeko bidean ekarpenak egiteko borondatea dutela. Emaitza horiek aintzat hartuta, Udalak oso balorazio positiboa egiten du eta eskerrak eman nahi dizkie herritarrei buruturiko ekarpenengatik.\nOrain, galdetegiak beteriko pertsonen datuak aztertuko dira, baieztatzeko Urnietan erroldatuta daudela eta 16 urte baino gehiago dituztela. Bi baldintza horiek betetzen dituzten proposamen guztiak aztertuko dituzte gero hirigintzako teknikariek, prozesuaren hasieran zehazturiko gainerako baldintzak betetzen dituzten ikusteko. Ondoren erabakiko dute zein proposamen egingo diren, eta, azkenik, bilera ireki bat egingo da herritarrei teknikariek hautaturiko proposamenen berri emateko.


Hasiera 2,18-25 – Nuestro Proyecto\nPastoral Familiar Diócesis de San Sebastián2019-05-21T10:41:08+02:0021-06-2016|Categorías: Compromiso en la Pareja|Etiquetas: Textos bíblicos|\n18 Gero, esan zuen Jainko Jaunak: «Ez da on gizona bakarrik egotea; egin diezaiodan berari dagokion laguna».\n19 Jainko Jaunak, landako abere guztiak eta zeruko hegazti guztiak lurrez moldatu eta gizonari eraman zizkion zein izen ezartzen zien ikusteko; honela, bizidun orok gizonak ezarritako izena izango zuen. 20 Beren izena jarri zien, beraz, abere guztiei, zeruko hegaztiei eta piztiei; baina berari zegokion lagunik ez zuen aurkitu. 21 Orduan, Jainko Jaunak lozorroan murgilarazi zuen gizona. Loak hartu zuenean, saihets-hezur bat kendu zion, hezurraren hutsunea haragiz bete ziolarik. 22 Jainko Jaunak gizonari* kenduriko saihets-hezurrez emakumea moldatu eta gizonari eraman zion. 23 Honek esan zuen:\n«Hau bai dela\nene hezurraren hezur,\nene haragiaren haragi!\n«Emakume» izango da deitua\nizan baita hartua».\n24 Hargatik, gizonak bere aitamak utziko ditu bere emaztearekin elkartzeko, eta bat bera* izango dira.\n25 Larrugorri zeuden gizona eta emaztea; hala ere, ez zuten elkarren lotsarik.


Maiatzeko Osoko Bilkuran eta Tokiko Gobernu Batzarrean hartutako erabakiak - Albisteak - Astigarraga\nMaiatzeko Osoko Bilkuran eta Tokiko Gobernu Batzarrean hartutako erabakiak\nMaiatzeko bilkuretan, besteak beste, honako gai hauek onartu dira: osasun-zentro berri bat eskatzeko adierazpen instituzionala, kiroldegia handitzeko proiektua idaztea edo zenbait diru-laguntza, izendunak eta garapeneko lankidetza programetakoak .\nMaiatzaren 31eko Osoko Bilkuran eta Tokiko Gobernu Batzarrean hainbat erabaki garrantzitsu hartu ditu Udalak.\nKiroldegiaren berritzeari buruzko aurretiko azterketa\nUdal kiroldegia txiki geratu da eta bizilagunek dituzten behar ugari bete gabe daude. Behar horiek detektatzeko eta horiei aurre egiteko, Uzcanga Arquitectos SLP enpresak aurretiazko azterketa bat egin du. Maiatzeko Osoko Bilkurak azterlanaren idazketa hori onartu du eta obra gauzatzeko proiektua idazten hastea ontzat eman du.\nEtxez etxeko laguntza zerbitzuaren kontratua eta “Marisa Garaño” babestuetako etxebizitzetako erabiltzaileentzat laguntza zerbitzua\nUdalak Arreta Zerbitzuak enpresarekin etxez etxeko laguntza-zerbitzua eta “Marisa Garaño” etxebizitza babestuen erabiltzaileei laguntza-zerbitzua emateko dituen kontratuak 2023ko irailaren 16ra arte luzatzea onartu da.\nAstigarragako egungo osasun-zentroak espazio arazo nabarmenak ditu astigartarrei zerbitzu egokia eskaintzeko. Arazo horri irtenbidea emateko, Udala Osakidetzarekin harremanetan jarri zen 2019an. Urumea Berriko lokal bat eskaini zion Osakidetzari, eta planoak bidali zizkion egokitasuna ikusteko. Erantzunik jaso ez duenez, Udalak Urumea Berriko lokala lagatzeko borondatea berresten du, eta berehala erantzuteko eskatzen dio eskainitako lokalari oniritzia ematen dion ala ez.\nBestetik, lagapena formalizatzeko konpromisoa hartzea eta proiektua atzerapenik gabe martxan jartzeko ere eskatzen du.\nIkusi Adierazpen Instituzionala\nAstigarragako bide publikoak, memoriak eta proiektuak\nAlde batetik, Astigarragako bide publikoetn egoeraren azterketa eta konponketa lanei dagokien memoria onartu da Osoko Bilkuran. Lan horiek, hurrengo urteetan gauzatzen joango dira. Bestetik, Troia ibilbidea hiritartzeko proiektua eta Donostia Ibilbidea (Portutxo-Gartziategi) berzolatzeko lanei dagokien memoria ere onartu dira (Portutxo-Gartziategi) berzolatzeko lanei dagokien memoria ere onartu dira Tokiko Gobernu Batzordean, hauek ere, hurrengo urteetan egiten joateko.\nEuskara sustatzeko egitasmoak elkarlanean garatzeko Buruntzaldeko 2022 plana\nEuskarako egitasmoak elkarlanean garatzeko Buruntzaldeko plan hau, 2002ko martxoaren 14an Andoainen sinatutako hitzarmenean oinarritzen da. Honako egitasmo hauek dira planean aurreikusi direnak: familia transmisioa, heziketa zikloak, gidabaimena, euskarazko produktuen katalogoa eta apelliduak abizendu.\nTokiko Gobernu Batzordeak onartu dituen dirulaguntzak\nAstigar elkarteari 28.800 euroko dirulaguntza; 7.000 euro Astigarraga aldizkaria argitaratze gastuetarako eta 21.800 euro dantza eskoletarako.\nXaguxar elkarteari 20.000 euroko dirulaguntza, haurren aisialdiarekin loturiko jarduerak antolatzeko.\nGaltzaur erretiratuen elkarteari 12.000 euroko dirulaguntza, bazkideentzat antolatzen dituen jardueretako gastuei aurre egiteko.\nAndre Maria Zeruratze parrokiari 3.600 euroko dirulaguntza ematea elikagaien eta beste behar sozial batzuen banaketak eragindako gastuei aurre egiteko.\nGure izarra elkarteari 5.000 euroko dirulaguntza, herriko adineko pertsonen omenaldia antolatzeko.\nJai arloko dirulaguntzak:\nGure lzarra elkarteari 6.750 euro ematea elkartearen mendeurren ekitaldia ospatzeko.\nGarapeneko lankidetza programak:\nEuskal Fondoari 7.307,40 euro. Proiektua aurrerago zehaztuko da.\nAgua de coco elkarteari harrera integraleko zentroa eratzeko 10.000 euro, gizarte-bazterkeria jasateko arriskuan dauden haur eta gazteei covidak eragindako ondorioei aurre egiteko\nAbay nilo azul elkarteari 8.000 euro, desnutrizioa duten bularreko haurrentzako nutrizio-euskarria sortzeko\nUlls del mon/ Munduko begiak elkarteari 5.000 euro, saihestu daitekeen itsutasunaren prebentzioa eta tratamendua hobetzeko.\nChiapas enea elkarteari 10.000 euro, genero berdintasunerako baratze ekologikoak sortzeko.\nAmap.asoc mundial elkarteari 4.999,38 euro, Pamanzanan, Guatemalan, kaqchikel etniako landa-biztanleria ahularen gaitasunak indartzea, elikatzeko eskubidea eta ekonomia- eta partaidetza-eskubideak bermatzeko, pobrezia murrizteko eta komunitate jasangarriak sustatzeko.


Scratch Eguna - CIFP Don Bosco LHII\nUrtero maiatzean Scratch Day ospatzen da, eta aurten ospakizuna berezia izango da, bere 10 urteurrena delako. Egun hau ospatzeko irakasleei zuzendutako tailer bat antolatu dugu Scratch-ek eta bere inguruko ekosistemak eskaintzen dituen aukerak ezagutzeko:\nScratch-ekin programazioari sarrera\nScratchJr (5-7 urtekoei zuzendutako bertsioa)\nScratch artefaktoak programatzeko sistema (Arduino eta beste batzuk)\nScratch programatzen ikasteko aplikazio informatiko bat da. Ingurune grafiko batean oinarritzen da eta umeak eta helduak programazioan era erraz eta atsegin batean hasteko aukera ematen du.\nLH eta DBHko irakasleek.\nTailerrean parte hartu ahal izateko, hautagaiek 2017ko maiatzaren 11a baino lehen bete beharko dute izen-emate inprimakia. Inprimakia www.fpdonbosco.eus web helbidean aurki daiteke. Behar bezala beterik egon beharko du.\nEdozein kasutan ere, antolakuntzak 2017ko maiatzaren 11a baino lehen jakinaraziko die hautagaiei onartuak izan diren edo ez.\nAntolakuntza eta parte hartzaileen arteko harremanetarako posta elektronikoa eta lehiaketaren web orrialdea erabiltzea lehenetsiko da.


Deskribapena: Gipuzkoa Encounter-eko League of Legends txapelketa Ekaitz Zirkuituaren barruan dago. Parte-hartzaileek, Gipuzkoa Encounter-en eta intranetean izena emanda egoteaz gain, Ekaitz Zirkuituan ere izena eman beharko dute, eta helbide honetan adierazitako urratsei jarraitu: https://circuitotormenta.com/\nJokalari guztiek Ekaitz Zirkuituaren webgunean izena eman behar dute, profil bat edukitzeko.\nIzena eman ondoren, edozein jokalarik sor dezake talde bat, bere profilaren aukerak erabilita.\nTaldea sortu ondoren, gainerako jokalariek bat egin ahal izango dute taldearekin, taldearen profilean kapitainarentzat agertzen den gonbit-esteka baten bidez.\nJokalari guztiek IGN (in-game name) bat eduki behar dute erregistratuta beren profil pertsonalean, dagokion atalean.\nKapitainak egin behar du taldearen izen-ematea.\nAraudi honen gainetik, Ekaitz Zirkuituaren araudia bete behar dute jokalari guztiek.


Etxarri Aranazko Udalak Kultura, Kirola eta Aisialdia Zerbitzua dauka, herritar guztiei hiru arlo horiei dagokion eskaintza emateko. Zerbitzuak, arlo horiek sustatzeko, hainbat eta hainbat jarduera eta ekimenak antolatzen ditu, herritarrekin, eragileekin eta taldeekin batera: musika, antzerkia, arte plastikoak, ikuskizunak, liburutegia, ondare kulturala, festak eta ospakizunak; betiere haur, gazte eta helduen aisialdia aberasteko asmoz. Eta hori guztia Sakana eskualdeko ikuspegian integratuta garatzen da.\nKultura kontsumitzea, kirola egitea eta aisialdi osasuntsua izatea herritar eskubide indibiduala da, baina baita ere herrien eskubide kolektiboa ere; betiere, aniztasunetik abiatuta, gure kultura oinarri duena. Kultura gizarte eraldatzailea izan behar da, herritik herritarrendako egiten dena. Etxarriko Udalaren kultur eredua herrikoia, parekidea, bertakoa, insternazionalista eta auzolanean oinarritua da. Bestalde, kirola ere pertsonen garapen integralerako zein gizarte kohesiorako elementua da, parte hartzea helburu nagusi izan behar duena.\nKultura, Kirola eta Aisialdia Zerbitzuak, bestalde, herriko kultur eta kirol instalazioen kudeaketa egiten du: Kultur Etxea, Liburutegia, Herriko frontoia, Eskoletako pilotalekua, soinketa gela…, herritarren eta eragileen beharretara egokituz.\nKultura zinegotzia: Lur Larraza López\nKirola zinegotzia: Arturo Carreño Mundiñano\nKoordinatzailea: Amaia Ijurra Araña\nTlf. 948460004 / 606239008


Orientazio ibilbide iraunkorrak sortu dituzte Listorretan : Oarsoaldeko Hitza\nFamilei begira jarduera fisikoa sustatzea du helburu, baina banakako zein taldeentzat egokiak dira sortu dituzten lau ibilbideak.\nTxasko eta Galarraga Orientazio Mapa iraunkorreko ibilbide luzeenaren fitxa eskutan dutela.\nErrenteria-Oreretak orientazio mapa du. Oinarrian, jarduera fisikoa sustatzeko udalak 2017ko ekainean onartu zuen jarduera Fisikoaren eta Kirolaren Plan Integrala dago, eta helburua, bizitza aktiboan saontzeko tresnak herritarren eskura jartzea. Gaur aurkeztu dute orientazio mapa Jon Txasko Kirol zinegotziak eta Kimetz Galarragak GOT Gipuzkoako Orientazio Taldeko kideak.\nOrientazio kirolak jarduera fisikoa eta mentala uztartzen dituela nabarmendu du Txaskok, “parte hartzailearen autonomia jorratzen du eta toki eta ingurune berriak ezagutzea ahalbidetzen du”. Jarduera gainera, bakarka, taldeka, familian eta lehia edo aisialdi moduan egin daitekeela , eta kirol jarduera izateaz gain, orientazio mapa aisialdi eta turismo jarduera bat dela erantsi du, “joko edo kirol moduan ingurunea ezagutzeko aukera dibertigarria bilaka daiteke, herrian ezagutzen ez diren txokoak ezagutzen lagun dezakeen jarduera, alegia”. Izan ere, ingurune naturala da Listorretakoa, eta natura da baliorik nagusiena bertan, baina Azpitarteko kobazuloak ere bertan kokatuta daude.\nAiako Harria parke naturalaren barruan kokatutako Listorreta aukeratu du Errenteriako Udalak orientazio jarduera egiteko eremu iraunkor gisa, eta kilometro bateko orientazio mapa bat sortu du 1:5.000 eskalan. Mapa sortuta, lau ibilbide diseinatu dituzte, zailtasun eta luzera ezberdinak dituztenak. lehena, eta errazenak 1,4 kilometro ditu eta ordubete behar da egiteko; bigarrenak, 2,4 kilometroko luzera du eta ordu eta erdian egin daiteke; hirugarrenak, 3,2 kilometro luze du, eta bi ordu eta erdi aurreikusi dituzte egiteko; azkenak, 4,7 kilometro ditu eta hiru ordukoa da.\nOrientazioa ibilbidea egin\nErraza dela ibilbidea egitea esan du Txaskok, “seinalizatutako ibilbide bat egin behar da, pistak bilatu eta mapan zenbakiei jarraituz. Ibilbidearen puntu bakoitzean dagoen plaka aurkitu behar da, ibilbidearen amaieraraino iritsi arte”.\nHalere zailtasunak izan ditzaketela lehenengo aldian egiten dutenek ere esan du Galarragak: “Lehenengo aldian desesperatzeko modukoa izan daiteke, baina zenbat eta gehiago egin, orduan eta gehiago engantxatzen zaitu, eta izugarri gozatzen da. Mendia gustuko dutenentzat, kirola egiteko modalitate oso interesgarria da”.\nGOT taldeak egin du proiektua eta Galarraga izan da marratzailea. Udalak 5.000 euroko inbertiosa egin du proiektu hori gauzatzeko, eta Eusko Jaurlaritzak 1.700 euroko ekarpena egin du tokiko eremuan jarduera fisikoa sustatzeko programaren barruan. Orientazioak ez duela tamalez Euskal Herrian zabalkunde handirik, baina Espainiako Estatuan, Europan eta bereziki Eskandinavian oso hedatuta dagoen kirol mota dela esan du GOTeko kideak. Gipuzkoan, hirugarren orientazio ibilbide iraunkorra izango da Errenteria-Oreretako, aurretik Zarautz eta Zegaman sortu dituzte.\nMapak Errenteriako Turismo bulegoan eskuratu daitezke, Listorretako Barrengoloia Informazio Gunean (udan) edo Herri Biziaren web orrian. Mapa bereziak direla zehaztu du Galarragak, “orientazio mapak ez dira edonon aurkitzen, zehazki kirolera bideratuta sortutakoak dira”.\nGalarragak eta Txaskok herritarrak orientazio ibilbideak egitera animatu dituzte, “banaka, taldeka edota familian, jolas moduan edota lehiarako, interesgarria delako eta jarduera fisikoa egiteko beste modu bat”.


Argia :: UGT\n2014ko irailaren 23a | Ordua Euskal Herrian UGT\nOsakidetzak 3.000 lanpostu desagerrarazi dituela salatu dute besteak beste sindikatuek\tARGIA\tOstegunean Osakidetzaren zerbitzuen egoerak "okerrera egin duela" salatzeko manifestazioa egingo dute Bilbon, 18:00etan Bihotz Sakratutik abiatuta. ELA, LAB, Satse, EMS, CCOO, UGE eta ESK sindikatuek adierazi dute datozen hilabeteetan mobilizazio gehiago deituko dituztela.\nLangile bat hil da Zumarragako Arcelor Mittal multinazionalean\tItziar Ugarte Irizar\tAstearte arratsaldean hil zen 34 urteko langile urretxuarra, Arcelor Mittal multinazionalak Zumarragan duen lantegian, orga jasotzaile batek harrapatuta.\nMercedes-Benz: auto gehiago� baina zeren kontura?\tUrko Apaolaza\tIruzkinik ez\nEnpresa alemaniarrak ofizialki aurkeztu du Gasteizko lantegian egingo duen Vito auto berria. Hamar urterako lana segurtatuko duela dio. Baina negoziazio prozesu luze baten ondoren, nola aldatu dira langileen lan baldintzak?\nEAEko eskola garraioko greba bertan behera, akordioa lortu ostean\tARGIA\tEskola garraioko sindikatuek akordioa lortu dute enpresa kontzesionarioekin. Espainiako lan erreforma aplikatzearen kontra, lan baldintzak “blindatzen” dituela adierazi dute sindikatuek, ”langileen baldintza mesedegarrienak” babestuta.\nEAEko eskola garraioko eta patioko begiraleak greban\tSaioa Alkaiza Guallar\tGreba abiatuko dute EAEko eskoletako garraioko eta patio begiraleek astelehenarekin, hitzarmen kolektiboaren defentsan. Konponbiderik topatu ezean, hilaren 27an greba mugagabeari ekingo diote.\nEspainiako lan erreforma ez aplikatzeko zirrikitua 100.000 langilerentzat\tSaioa Alkaiza Guallar\tBizkaiko arte grafiko arloko langileek orain arteko lan hitzarmenari eutsi ahalko diote, iraungi den arren, Bilboko Gizarte epaitegiak hala erabakita. Epaiak aurrekaria sortu du. Orain, 100.000 langilek eskatu dezakete haien hitzarmenak ez baliogabetzea.\nGipuzkoako metalgintza, lan hitzarmenik gabe\tXuban Zubiria\tMetaleko lan hitzarmen sektorialaren negoziazioak adostasunik gabe amaitu dira. Gipuzkoako Lan hitzarmena mantentzeko aukera guztiak galdu dira, hitzarmena igandean indargabetzen baita.\nKonbenioak amaitzean sortuko den �aukera� baliatzeko deia luzatu du Adegik\tGorka Bereziartua Mitxelena\tGipuzkoako konbenio asko uztailaren 7an bukatuko dira eta sortuko den “aukera” berrirako prest egon daitezela eskatu die enpresei Adegi Gipuzkoako patronalak. Langileen ordezkariekin akordioak bilatzean euren “marra gorriak” ezartzeko deia luzatu du.\nVolkswagenen lana banatzeko proposamena, �enplegu odolustearen" aurrean\tUrko Apaolaza\tIruñeko VW lantegian nagusi den UGT sindikatuak lana banatzeko proposamena egin dio enpresa batzordeari. Bere esanetan, 200 lanpostu berri sor daitezke, “milaka familiarentzat egoera jasanezina delako”. Dena den, langileek egungo lanorduekin jarraitzea aukeratu ahal izango lukete.\nDamaso Casadok EAEko UGTko idazkari orokor izateari utziko dio\tUrko Apaolaza\t11 urtez EAEn UGTko idazkari nagusi izan ondoren, Damaso Casadok kargua utziko du maiatzaren 24an egingo den sindikatuaren kongresuan.\nMilaka lagun bildu dituzte greba eguneko manifestazioek\tMurrizketen aurka Europako 23 estatutan egindako mobilizazioetan milioika lagunek parte hartu zuten atzo. Hego Euskal Herrian agerian geratu da sindikatuen arteko batasun eza; hala ere, milaka lagun bildu zituzten hiriburuetan egindako manifestazioek. Nafarroan izan du jarraipen zabalena greba orokorrak. CCOO eta UGT sindikatuek emandako datuen arabera, industriaren sektoreak babestu du bereziki protesta eguna, baita eraikuntzarenak eta garraioarenak ere.\nEuropako hainbat estatuk mobilizazio eguna dute gaurkoa\tPortugal, Frantzia, Espainia, Grezia, Italia, Txipre, Malta eta Belgikak Europako Sindikatuen Konfederazioak (CES) deituriko greba babestu dute lan erreformei erantzuna emateko.\nEragin handiena industrian eta eraikuntzan izan du grebak\tSindikatuek emandako datuen arabera, Greba Orokorra eraikuntzan eta industrian izaten ari da eragin handiena, metalgintzan batez ere (%50-60koa Araban, Bizkaian eta Gipuzkoan). EAEko datuei dagokienez, jarraipena %50koa izan da Bilboko Metroan; %55ekoa Sidenorren; %100ekoa Loiuko aireportuaren aparkalekuan; %100koa Zamakonan eta Santurtziko eta Pasaiko portuetan; eta %40ekoa Correosen. Nafarroan grebaren jarraipena zabalagoa izan da. CCOO eta UGTk emandako datuen arabera, %70ekoa izan da.\nBihar "haserrea" kalera ateratzeko eskatu dute CCOO eta UGT sindikatuek\tCCOO eta UGT sindikatuek greba orokorrera deitu dute biharko Espainiako Estatuan. Hego Euskal Herrian, aurtengo hirugarren greba orokorra izango da eta "haserrea" kalera ateratzeko eskatu die herritarrei Damaso Casado UGT-Euskadiko idazkari nagusiak. Lan erreforma, berrordaintzea osasun zerbitzuan, murrizketak edota amnistia fiskala aipatu dituzte greba egiteko arrazoien artean, eta "kontsumoaren greba" egiteko eskatu du Jose Maria Molinero Nafarroako CCOOko idazkari nagusiak.\nMurrizketen aurkako greba orokorra deitu dute Europar Batasuneko sindikatuek\tEuropar Batasuneko sindikatuek Europa osoan egiten ari diren erreforma "zorrotzen" aurkako greba deialdia egin dute datorren azaroaren 14rako. “Europak ekonomian hartzen dituen erabaki zorrotzei indartsu aurre egitea” dute helburu.\nUGTk eta CCOOk deituta, murrizketen aurkako manifestazioak izango dira gaur\tDonostian, Bilbon, Gasteizen, Iruñean eta Tuteran izango dira murrizketen aurka CCOO eta UGT sindikatuek deitutako manifestazioak. Herrialdea suntsitu nahi dute, eragotzi egin behar dugu, gehiago gara lelopean egingo dira.\nMurrizketen aurkako mobilizazioak gaurtik aurrera, eta greba orokorra airean\tEspainiako Gobernua hartzen ari den neurrien aurka protestatzeko, sindikatu eta eragile sozialak mobilizazioak deitzen hasi dira. Gaur izango dira lehenengoak, 11:00etan, Hego Euskal Herriko Enplegu Zerbitzuaren egoitzetan. Bihar eta etzi ere izango dira mobilizazioak eta irailetik aurrera greba orokorra deitzeko asmoa iragarri dute CCOOk eta UGTk.\nForondako 122 langile kaleratzeak aireportua "ixtea" ekarriko duela ohartarazi dute\tEspainiako Aireportuak eta Aireko Nabigazioa (AENA) entitate publikoak Forondako (Araba) aireportuko langileen %87 kaleratzeko asmoa du, 140 langileetatik 122. Langileek ohartarazi dute aireportua itxi behar izatea ekarriko lukeela horrek, eta langile komitea greba hasi ala ez eztabaidatzen ari da.\nCelsa enpresako langileen artean zatiketa eragin du zuzendaritzaren planak\tCelsa Atlantic enpresak –Laminaciones Arregui zenak– 352 langile ditu Gasteizko eta Urbinako fabriketan. Zuzendaritzak 91 langile kaleratzea eta beste guztiei lanaldia igo eta soldatak %20 jaistea proposatu zuen duela bizpahiru hilabete, eta langileek atzo bozkatu zuten bideragarritasun plan hori. 92 langilek onartu dute plana, bozketan parte hartu zuten 98 langileetako gehienek. Aldiz, 200 bat langilek planaren aurka protesta egin zuten atzo Gasteizko fabrikaren atarian.\nMeatzaritzaren murrizketen aurkako greba orokorra egiten ari dira Leonen\tLeongo 24 udalerrik egin dute gaur bat Espainiako Gobernuak iragarritako murrizketen aurkako greba orokorrarekin. Meatze-jarduera duten eremuetan daude udalerriok. Mobilizazioak ia egunero izan dira duela hilabete gatazka piztu zenetik, eta liskar ugari izan da langileen eta poliziaren artean.\nCCOOk eta UGTk ere greba orokorra deitu dute martxoaren 29rako\tCCOO eta UGT sindikatuek ere greba orokorrerako deia egin dute Espainiako Estatuan martxoaren 29rako, Hego Euskal Herriko sindikatu abertzaleek deitutako egun bererako.\nEuskal Herriko CNT sindikatuak ere bat egin du greba orokorrerako deialdiarekin.\nUGTk eta CCOOk ez dute baieztatu martxoaren 29an grebara deituko dutenik CCOO eta UGT sindikatuek greba orokorra deituko dutela Espainiako Estatuan martxoaren 29an, Hego Euskal Herriko sindikatu abertzaleek deitutako egun berean, hainbat hedabidek adierazi dutenez. Aldiz, sindikatuek ez dute halakorik baieztatu.\nUGTk eta CCOOk tentuz jokatu nahi dute greba orokor baten aurrean\tZuhurtziaz jokatzeko deia egin duten arren, UGT eta CCOO sindikatuek zeharka begiratzen diote sindikatu abertzaleek martxoaren 29rako Espainiako Gobernuaren lan erreformaren aurka deitutako greba orokorrari. Atzo Hego Euskal Herriko hiriburuetan –eta Espainiako Estatuko beste hainbat hiritan– egindako manifestazio jendetsuetan greba deitzeko komenentziaz aritu ziren sindikatuetako ordezkariak eta militanteak.\nELALABCCOOESKSTEE-EILASHIRUEHNESATELBM30 GrebaCGTSatseEMSCNT Kazetaritza independentea eta profesionala egiten dugu, euskaraz eta euskaldunontzat.


Euskal kirol-federazioen 2018ko kirol-programak finantzatzeko diru-laguntzak - Eusko Jaurlaritza - Euskadi.eus\nEuskal kirol-federazioen 2018ko kirol-programak finantzatzeko diru-laguntzak\n[2018 kirol-federazioak diru-laguntzak]\nAbenduaren 26ko 287/2000 Dekretuaren xedea da kirol-federazioen finantzaketa arautzea, itzulgarriak ez diren diru-laguntzak emanez urteko kirol-programetarako (EHAA, 249 zk., 2000ko abenduaren 30ekoa). Aipatutako 287/2000 Dekretuaren 3. artikuluak dioenez, Kulturako sailburuaren Aginduz –gaur egun Kultura eta Hizkuntza Politikako sailburua da– , urtero egingo da Dekretu horretan araututako laguntzak eskatzeko deialdia, bertan zehaztuko dira aurrekontuaren zenbatekoa, eskabideak aurkezteko lekua eta epeak, laguntzak eskatzen dituzten erakundeek aurkeztu beharreko dokumentazioa, laguntzak neurtzeko irizpideen ponderazioa, bai eta laguntza justifikatzeko epea eta aurkeztu beharreko dokumentazioa ere.\nSegidan zehazen diren zenbatekoen batuketan esando du agindu honen deialdian parte hartuko duten federazioei zenbateko diru-lagunta emango zaien:\n1.- Federazio bakoitzak Kultura eta Hizkuntza Politikako sailburuaren 2016ko abenduaren 20ko Aginduaren babesean 2017ko kirol-programak finantzatzeko eskuratu zuen diru-laguntzaren erdia (%50). Agindu horren bidez, Euskal kirol-federazioen 2017ko kirol-programak finantzatzeko diru-laguntzen deialdia arautu zen.\nJendeari arreta euskaraz eskaintzea.\nEuskararen erabilera federazioaren kanpo-harremanetan.\nEuskararen erabilera federazioko kideekiko harremanetan.\nEuskararen erabilera federazioaren hizkuntza-paisaian.\nErakundearen 2018ko ekitaldiko aurrekontua, batzar nagusiak onartua.\n2017ko abenduaren 31n federazioak afiliatuen artean zituen goi-mailako kirolarien zerrenda.\n2017ko abenduaren 31n federazioan afiliatutako kirolarien kopurua eta Kirol-lizentzia plataforma erabilia adierazten duena.\n1. Balantzea 2017ko abenduaren 31n.\n2. Altxortegi garbia 2017ko abenduaren 31n.\n3. Finantza-erakundeekiko zorrak 2017ko abenduaren 31n.\nAraudia AGINDUA, 2018ko urtarrilaren 24koa, Kultura eta Hizkuntza Politikako sailburuarena, zeinaren bidez arautzen baita euskal kirol-federazioen 2018ko kirol-programak finantzatzeko diru-laguntzetarako deialdia.


Errege Bideko zubi zaharraren ondoan kokatutako dago Lau Iturri, herritarrak urez hornitzen zuen iturria. Garbitegia du ondoan, emakumeen elkargunea zen harraska publikoa.\nXVI. mendeko jauretxe hau harresietatik kanpo eraiki zuten. Agi danez, XVI. mendean Juan Martínez de Olazabal lizentziatua bertan bizi izan zelako hartu zuen izen hori etxeak. Arkuko harri monolitikoa da etxearen osagairik aipagarriena.\nLili familiaren etxeetako bat da XVI. mendeko defentsarako eraikin hau. Kalean ibiltzeko edo elizara joan aurretik dotore janzteko erabiltzen zuten, hortik dator Jantzi-etxea izenarena. 2008an eraberritu zuten dorretxearen ezaugarriak errespetatuz.\nZestoako harresiko ateak\nXIV. mendean sortu zenetik, Zestoa harresiz inguratuta zegoen. Herrira sartzeko zegoen jatorrizko ateetako bat, San Joserena (lehen Arretxearena) oraindik ikusgai dago, eta baita eraldatuta dagoen beste bat ere, Inamkuladarena (lehen Palankadorena).


Hill komisarioak Europako kapital merkatuetan hazkunderako oztopoak jartzea du helburu - EU Reporter\nEuropako komisarioa Jonathan Hill-ek argitaratutako proposamenak (Irudian) gaur (otsailak 18) aurrera begira daude eta Europan kapital merkatu bizia garatzeko oztopoak ezabatu nahi dituzte, Kay Swinburne europarlamentariak, Europako kontserbadore eta erreformisten ekonomia bozeramaileak, esan duenez. Hala ere, ohartarazi du batzordearen proposamenek ezartzen dutela industria industriak EB osoan kapitala lortuko duten produktuak sortzeko erronka har dezan.\nEBk bankuei araberakoa funtsak bere enpresak hazten eta% 75 da, kapitala banku balantze aldaketak zaurgarria hartzeko. gaur Lord Hill-ek argitaratutako proposamenen xedea finantzaketa gehiago animatzen den beste iturri batzuetatik hurrengo izan oztopo praktikak pribatua eskainiko duten fidantza merkatuan kendu bideratua, titulizazio bultzatuz, edo da merkeagoa enpresa txikiei stock merkatuetan on zerrendatu eginez arabera.\nSwinburne doktoreak begi onez ikusi ditu proposamenak lehen urrats erabakigarria izatea ekintzaileek eta inbertitzaileek Europako ekonomia hazteko elkarren potentziala askatzeko gai izan daitezen. Esan zuen: "Proposamen hauek funtsezkoak dira EBren epe luzeko susperraldi ekonomikorako. Azken bost urteetan finantza zerbitzuen araudi berriei buruzkoa izango balitz, hurrengo bostek inbertsioak, kapitala, hazkundea eta, azkenean, abiarazteko oztopoak kentzea izan behar dute. lan berriak.\n"Lord Hill-ek lelo bat heredatu zuen, eta orduan egokitu zitzaion politika aurkitu behar izan zuen. Arrazoi osoa du arauzko beste" konponbide "zentralizatzailerik ez bultzatzeko, baina bai oztopoak urratuko dituzten neurri sinple eta eraginkorrak lortzeko. negozioak eta inbertitzaileak.\n"EBn bankuetan oinarritzen gara kapitala lortzeko, ahul utziz bankuek beren balantzeak finkatzea erabakitzen dutenean. Dirua dago Europan, baina hori askatzeko moduak aurkitu behar ditugu gure negozioen eta ekintzaileen potentziala bultzatzeko. .\n"Proposamen horiek inbertitzaileentzako dituzten onurak garrantzitsuak izan daitezke. Inbertitzaile instituzionalek inbertsio titulu gehiago nahi dituzte, eta Europak jendearen epe luzeko aurrezkia aprobetxatu behar du.\n"Lord Hill-ek arrazoia du Kapital Merkatuen Batasun zentralizatua sortu nahi ez izateak, baina Kapital Merkatuen Batasunak aurrera egin dezan baldintza egokiak sortzea. Inbertitzaileek eta enpresek gainerakoa egin behar dute eta batzordeak egindako dokumentu hau industriari erronka.\n"EB osoan bankuaz kanpoko kapitala nola erabiltzen den erakusten duten adibide onak ditugu, baina Londresen ere askoz gehiago egin dezakegu. Hasierako enpresa txikietatik azpiegitura inbertsiogile garrantzitsuetara, Lord Hill-ek planteatzen dituen ideiek garaipen errazen serieak, azkenean etorkizunean gure ekonomiak berreraikitzera bideratuko direnak. Azken astetan gehiegizko presentzia izan duten euro gunearen arazoak ez dira sekula konponduko Europako ekonomian barrena kapital globala berriro sartzen hasi arte ".\nGai erlazionatuak:negozioakcapitalzentralizatuzentralizatu Capital Merkatuak Unionekintzaileakezaugarrifull-imagemerkatuakUnion


“70-100 lagun gaude Goazenen lantaldean” - Aiaraldea.eus\n“70-100 lagun gaude Goazenen lantaldean”\nIzar Mendiguren Cosgaya 2019-02-10 07:00 Kultura Arrankudiaga-Zollo Arrankudiaga-Zollo: Arrankudiaga\nIBAI LABEGA ALGOACIL (Arrankudiaga, 1984) arropa diseinatzailea da. Goazen eta Bagoaz saioetako jantzitegian dihardu lanean.\nETBko hainbat saioetako jantzitegietan egiten du lan Ibai Labega Agoacilek. | Ikusi handiago | Argazki originala\nTelebistako jantzitegietan egin duzu lan. Zein programetan?\nGoazen, Dantzango eta Bagoazen. Telebistatik harago, baina, nire marka propioa ere badut: River William, eta horrekin nabil lanean. Horrez gain, ballet ikuskizun baterako jantzien diseinua sortu dut, eta beste artista batzuekin egin ditut kolaborazioak ere.\nETBko jantzitegian egiten duzu lan. Zertan?\nJantzitegiko laguntzailea naiz. Gure arduraduna estilista da, eta gero bi laguntzaile gaude. Telesaila hasi baino lehen erosten dugu arropa guztia, pertsonaien arabera. Ondoren, aktoreekin probak egiten ditugu. Telesailaren grabaketetan aktoreak jantzi, arropak lisatu, set-ean egon, raccorden kontrola eraman... denetarik egiten dugu.\nGrabaketak luzatzean, nola lortzen duzue arropen nolakotasuna mantentzea?\nGidoia aurrez ematen digute, eta horren beharrei erantzuten diegu. Bertan azaltzen bada Ikerrek birritan agertu behar duela, adibidez, arropan duen mantxa mantendu behar du. Gidoiarekin batera pasatzen digute pertsonaien izaera; eta guk horren gainean aukeratu edo erosten dugu arropa.\n"Gidoia aurrez ematen digute, eta horren beharrei erantzuten diegu"\nTelebistako arropak nondik eskuratzen dira?\nPausoka ekoiztetxeak arropategi propioa du, urtez urte gordea. Gainontzekoak hainbat dendetatik ekartzen ditugu.\nTelesail baten grabaketa hasi aurretik, zenbateko lana dago?\nNire arduraduna maiatzaren erdialdean hasten da, eta ni ekainean. Aurreprodukzioa ekainaren hasieran abiatzen dugu, Goazen udan grabatzen baita. Iaz ekainaren 4an ekin genion lanari, eta abuztuaren 24an bukatu genuen. Azarotik uztaila arteko kapituluak ateratzen ditugu hortik.\nDantzango programan, aldiz, nolakoa da zure esku hartzea?\nZeharo ezberdina da lana. Coachak janzten ditugu guk -hautatzaileak- batez ere. Izan ere, dantzariek eurek aurkezten digute ideia, eta horren arabera prestatzen dugu guk artista gonbidatuaren jantzia. Niretzat dibertigarriagoa da Dantzango Goazen baino, lana monotonoagoa baita telesailean. Izan ere, Goazen Azpeitin grabatzen da, eta egunero egon behar gara janzten, arropa lisatzen... Niretzat hori da aspergarriena: kameren atzean egon behar dugu, esaterako, Zuzenen sotana garbi dagoela konprobatzen, gurutzea bere tokian dagoela bermatzen... Telesailetan pertsonaien izaera egonkorra da, eta galetan guztia aldatzen da. Erronka desberdina da, abestiak eta pertsonaiak beti aldatzen direlako.\nArropak aktoreen lanean eragiten duela uste duzu?\nArropak ez du baldintzatzen aktoreen lana, baina lagundu bai, pertsonaia hobeto antzezteko. Koloreek ere eragiten dute pertsonaian. Pelikula batzuetan oso nabarmena da erabilera, oso sotila bada ere. Goazenen umeentzat kolore biziak egotea eskatzen digute. Gidoiaren eta pertsonaien arabera aukeratzen ditugu jantziak.\n"Arropak ez du baldintzatzen aktoreen lana, baina lagundu bai, pertsonaia hobeto antzezteko"\nTelebistan parte hartzea nolako esperientzia izan da zuretzat?\nNiri gustatzen zait, gustura nago. Bilboko ETBko egoitza ez dut ezagutzen, baina Donostiko Miramonera sartzea sekulakoa da. Goenkale, Vaya Semanita... programa bakoitzak bere biltegia du. Kontaezina da ETBko biltegietako arropa, programa batzuek euren atal propioa dute. Aurkezle batzuek euren armairuak dituzte. Jantzitegian hainbat bulego daude, gurean bi.\nZer da ETBko jantzitegian topatu duzun gauzarik bitxiena?\nDenetarik dago: yogako arropa, Guardia Zibilena, trogloditena... Horrek harritu ninduen gehien.\nTelebista edo moda, zer duzu nahiago?\nBiak. Gehien gustatzen zaidana nire markarekin lan egitea da, jendeak nire sorkutnza propioa daramalako aldean. Bestalde, telebistan jardutea interesgarria iruditzen zait, kreatibitate azkarragoa lantzen delako.\nZenbat lan ikusezin daude pantailen atzean?\nAsko. Argi teknikariak, soinuenak, makillajekoak, produkziokoak... Gure artean oso ondo konpontzen gara. Aktoreak, atrezzokoak, errealizatzaileak... oso jatorrak dira denak. Goazeneko lantaldea 70-100 pertsonakoa da, pentsa! Horregatik, grabaketetan bi unitatetan banatzen gara: batzuk klaseko sekuentziak egiten ari diren bitartean beste batzuk kalekoak aurreratzen ditugu, Oiartzunen esaterako.


Bertsoa beti izan da zubi. Hainbat norabidetara gurutzatzeko zubi, gainera: entzuleengana, ofizio-kidearengana, audioz jaso duen edonorengana, oroigarrian oparitu diotenarengana… baina baita egoera batzuetara eta norbere baitara ere. Sekulako tresna daukagu, komunikaziorako. Ez komunikaziorako bakarrik, ordea. Lehen helmuga hori gaindituz beste gizarte bat pentsatzeraino eraman gaitzakeen tresna da bertsoa, Euskal Herri bat praktikan bizitzea eta gauzatzea ahalbidetzen diguna.\nEuskal Herriko Bertsozale Elkartearen proiektua ere Euskal Herri osoan gauzatzen da, Euskal Herri osoa gauzatzen du (zeharka bada ere). Ez dago muga burokratiko eta administratiboetatik salbuetsita, eta horrek tokian tokiko errealitatera egokitzeko sei elkartetan banatuta jardutea dakarkio. Norabide eta estrategia bateratua izan arren, sei gune bereizitan antolatzea eskatzen dio egoerak. Muga horiek beti egon dira hor eta ikuspegi nazionalarekin ari den ezein proiektuk horien gaindi funtzionatzeko tresnak landu ditu.\nEuskararen lurralde osoa hartzen duten proiektuetan ere, kosta egiten zaigu beste aldekotzat ez hartzen ezarritako muga gurutzatu dutenak (beno, besteak; ze beti besteak dira beste aldekoak, sekula ez gu). Aspaldikoa da bertso saio batean nola amaitu beharra adierazi zuen aurkezleak, “frantsesek” ere “etxeraino” joan behar zutelako eta ezaguna da Xalbadorren emandako erantzuna: “hemendik ez da frantsesik joanen / handik ez baita etorri”.\nKosta egiten da ezartzen dizkiguten mugak egunero praktikan jartzen dizkigutenean ez barneratzea. Nola Autonomia Erkidegokoak, nola estatalak, nola orain, lurralde historikoen artekoak edo herrien artekoak ere. Zenbat kostatzen den mugak lausotzea eta zein erraza den urratu berriak marraztea. Ironikoki, mugez ulertzen ez duen eta munduko txoko guztietara hilabetean zabaldu den izurri batek ekarri dio mugez aurretik asko dakien herri honi mapan zauri berriak agertzea.\nZiurtagiriak behar ditugu gure proiektua ondoko herrian gauzatzeko; zeresanik ez, beste probintzia batera edo beste lurralde batera gurutzatzeko. Gurutzatzeaz ari gara, kontrolez ari gara, ziurtagiriez ari gara. Laster, baimenaz hitz egingo dugu. Eta asko kostatzen da muga horiek ez barneratzea. Asko kostatzen da, marra horien gainetik eraikitzea, batasun bat elikatzea.\nAzken saioetan bertsokideon artean gertatu da bakoitzaren lurraldeko legeen berri galdezka jardutea, gairen batean gaizki ulertuak sortzea, eguneroko praktikan lurralde arteko muga erreal bihurtu delako, bi lege desberdinen arabera ari garelako bizitzen. Ez da kontu berria, baina marra zaharrari marratxo berriak ari zaizkio irteten. Jartzen dira errazen, ea larrialdi egoera noizbait baretzean denean ere kostako zaigu imajinariotik eranzten, orbanak orbaitzen. Mugagabe eta mugaz gaindiko proiektua da hitza, baina helmugaraino zeharkatu beharraz kezkatu ordez, nahi nuke zeharka gaitzan kezkatu.\nTags: antolakuntza bertsozale elkartea Mugak


Komentaristak - Orio - Karkara.eus\nEli Huegun 2018-01-29 11:09\nAlbistearen arabera, irakurtzen hasi aurretik badakit ze motatako komentarioak irakurriko ditudan. Posible al da jendea hain aurreikusteko modukoa izatea?\nAfizio arraro bat daukadala onartu behar dut: egunkari digitaletan, nolabait genero berdintasunarekin lotutako albisteei jendeak egiten dizkien komentarioak irakurtzea. Bai, nolabait hitza erabiltzen dut, pare bat atari espezifiko kenduta, oraindik ere asko kostatzen zaidalako medioetan feminismoa bilatzea. Masokista naizela pentsatzen duenari arrazoi pixka bat eman beharrean nago.\nEuren burua progretzat daukaten tokietan sartzen naiz gehienbat, nire usteak noizbait ustelak izango diren esperantzaz, baina ez. Albistearen arabera, irakurtzen hasi aurretik badakit ze motatako komentarioak irakurriko ditudan. Posible al da jendea hain aurreikusteko modukoa izatea?\nEzer ez dagoen lekutik ezer ezin dela atera esaten da, baina esango nuke ez dela kasua, nahita egiten dutelako.\nBi albiste irakurri berri ditut. Lehena, Valentziako fallatan ikuskatu egingo dela emakumearen gorputza objektu modura erakusten den edo ez. Erreakzio orokortua? Esajerazioa, biktimismoa, histeria, generoaren diktadura (?), inkisizioa, androfobia (?)... Bigarren albistea Larry Nassarrek hamarkada luzez Estatu Batuetako gimnastei egindako sexu eraso eta abusuei buruzko epaiketari buruzkoa. Albistea latzagoa den heinean, erantzunek ere min handiagoa ematen dute. Gogoeta zabalduena, erasotzaileak arazo psikiatrikoak dituela da. Gero, gimnasten inguru sozialari begiak itxita edukitzea leporatzen diote. Zirko mediatikoaren mesedetan asmatutako gauza dela esaten duenik ere bada, baita azken hilabeteetan Hollywooden inguruan sortutako zalapartagatik benefizio propioa atera nahi dutela diotenak ere.\nIrakurri ditudan azken bi albisteetan topatutakoaren laburpena baino ez dut egin. Ateratzen dudan ondorioa? Asko eta askok ez dutela benetako arazoa ikusi nahi, eta ikusten dutenek, erantzukizuna alboratzen dutela. Ez al da izango albisteek ikusarazten duten horrekin ados daudela? Bestela, nondik dator era horretara mintzatzeko behar hori?\nNormala al da albiste hauei egindako hiru komentariotatik bitan horrelako mezuak irakurtzea? Gizarte patriarkal batean bizi garen heinean ohikoa izaten jarraituko du, baina inoiz ez normala.


Parisko Dei Auzitegiak uko egin dio Josu Urrutikoetxea aske uzteko eskari berriari\nFrantziako Dei Auzitegiak berriz bota du atzera Josu Urrutikoetxea baldintzapean aske uzteko eskakizuna, fiskaltzarekin bat eginez. Defentsak apirilaren 1ean egin zuen eskari berria, La Santeko medikuburuaren hobespenarekin: Covid-19a hedatu da kartzelan, eta "patologia kronikoak" ditu Urrutikoetxeak. Bi epaiketa egin behar dizkiote Frantziako Estatuan, eta haren aurkako bi euroagindu eta bi estradizio eskaera ditu igorrita Espainiako Estatuak.\nBaldintzapean aske utzi dute Gorka Fraile preso politikoa\n22 urte egin ditu preso Gorka Frailek, eta hirugarren graduan zegoen urtarriletik. Minbizia atzeman zioten 2015. urtean, eta ebakuntzan "tratu iraingarria" jaso zuela salatu zuten haren senideek. Durangarraz gain, 73 dira zigorraren hiru laurdenak bete dituzten edo aurten beteko dituzten euskal preso politikoak, baina soilik 28 dira bigarren graduan daudenak, eta zortzik baino ez dituzte irteera baimenak lortu.\nParisko Zigorrak Ezartzeko Auzitegiak errefusatu egin du Lorentxa Beirie preso politikoaren baldintzapeko askatasuna\nFiskaltzaren adierazpenei men eginez, Parisko Zigorrak Ezartzeko Auzitegiak ezezkoa eman zion atzo, asteartea, Beirie baldintzapean aske uzteko hirugarren eskaerari.\nBaldintzapeko askatasuna ukatu diote beste behin Frederic Haranburu preso politikoari\nEspetxetik baldintzapean irteteko eskaera ukatu diote Urrutikoetxeari\nJosu Urrutikoetxearen aurkako prozeduran izan diren hutsegiteak zein bere osasun egoera mahaira atera zituzten abokatuek, baina Parisko Dei Auzitegiko estradizioen instrukzio ganberak atzera bota du preso politikoa baldintzapean aske uzteko eskaera.


Jose M. Satrustegi\nTeknikaren aroa eta teknikarien uzta da, zalantzarik gabe XXI. mendearen ateetan gure gizarteak sortu eta bizi duen hau. Oso gaisorik dagoen gisamailaren sukarra ordenagailu eta tresna jakitunek liluratutako haur haundien munduan. Gizonak ezer gutxi balio du berak sortutako erremenduen ondoan, jaiotakoan bere ama hiltzen duen sugekumearen mitoan bezala. Teknika da belaunaldi berrien jainkoa.\nHori dela eta gizonarekiko zientziak eta bere nortasuna jazten duten jakintzek beherakada haundia egin dute gazte askoren ametsen bultzadan. Itxuraz etorkizun iluneko esparrutzat daukate gure ikasleek Historia eta Filosofiaren ildotik egin daitezkeen aurrerapenak, Antropologia bera edo Gizarte Zientziak barne direla.\nHorrela sortzen da behin eta berriz egiten zaigun galdera samina: Letratako bideak zerbaitetarako balio al du gaurko mundu teknikoan? Merezi al du giza jakintzak orain arte sakondutako balore nagusietan etorkizuna oinarritzen jarraitzeak? Eta gero zer?\nNor berak bizian aukera nagusiak egiterakoan duda-mudak eta zalantzak izatea bidezkoa da. Ezin bestekoa esango nuke nik. Hainbat gehiago bere bizitza osoa eta etorkizuna baldintzatuko dituen hautapena egin behar duelarik. Bide-kurutzea da bidean edo bihurgune arriskugarri bat lainoz izkututako mendate gaistoan. Ibilaldiaren zergatia eta helbide garbi jakitea bide-kurutzean ez da laguntza makala, eta bihurgune txarretan zentzu onez eta astiro ibiltzea da garrantzitsuena.\nEdozein unetan aukera bat baino gehiago egin daitezke: Erraz alde maldaz behera joatea izan daiteke bat, zer nahi duen ere jakin gabe. Argi dizdiratsuen behin-behineko emaitzen bila abiatzen da bigarren bat; bakoitzak gogokoa duen bidetik bere nortasuna hazi eta heziko duen aldapan aurrera joatea da, azkenik, oso gutxik lortzen duten garaipena.\nLehen irabazi errazak desbideratzen ditu ikasketatik gazte asko. Negu aurreko ereintza gogorra gabe nahi dituzte emaitzak jaso eta, berezkoa denez, landu gabeko lurretatik belar arrunta bakarrik itxaro daiteke ez badu zaparrak hartzen.\nDirugosearen helburu hutsa, hezikaitza da. Liluragarria azaltzen da beti eta ezin asea, aproposa delarik egoera honetan dituen gauzen arabera neurtzeb baita gizona. Morroi ona izanik ere beti dirua, nagusi gaiztoa: izan daitekeen txarrena. Bere lokarriak bihotza inguratzen du, irabazien zurrumurruan giza balore nagusiak itorik. Zenbaki huts bihurtzen da orduan pertsona merkatuko zerrendan, antzuak dira etekinik gabeko gizarteko harremanak, barregarria esku hutsean eta amodioz egindako guztia, denbora galdua bizian adiskidantzaren gozamenez lortutako zoriona. Harrizkoa da diruzaleen bihotza.\nTeknologiaren eragina da gaurregun bidekurutzeko helbururik erakargarriena eta gazte askorentzat irtenbide bakarra. Asmaketa gaztea da, behar haundien eremuak sortu dira eta datozen urteetan lanpostu asko eta irabazbide onak ekarriko ditu. Pozgarria da alde horretatik eta, gutxi edo asko, gehienok ordenagailuen munduan sartu beharra ikusten dugu.\nLehen esandakoak balio du hemen ere. Zorioneko aurrerapena da pertsonaren morroi paregabea. Baina bere hatzapar eta begi nabarren mendean erortzen direnentzat ez da batere atsegina izango basatiago bihur dezake merkatarien oihanean norgehiagoka itsusia eta ez da inoiz zoriontsuago izango mundua, horien agindu hotzean esanera bizitzen ikasi behar gizonak. Tresan hutsak dira, azken finean, eta ez due gizona menperatzeko eskubiderik. Gerrako sarraskiak ere konputagailuz antolatzen dira, banakako erailketen ordez hiri osoen txikizioa eragiteko. Errua ez da tresnarena, gizonen bihotz bihurriena baizik.\nBeraz, giza zientziak bai ala ez?\nArazo nagusia bizian ez da teknikari izatea ala letradun, idazle al garraiolari. Orotarik behar du gizarteak eta denentzat dago tokiren bat.\nEmankortasun pozgarriaren iturri da nor berari atsegin zaion bide aurkitu eta berez duena ematea da. Gogoko lana ez da zama, lorpen atsegina baizik, eta bere emankortasunean du eragin bultzagarria, egilearen nortsuna ekintza haundiagotara hegaraziz beti. Zoriona da azkenean urrats guztien helburua, eta zoriona ez dago gauzetan bakoitzaren barne sakratuan baizik.\nHori da, noski, haste hastetik egiten zaigun galdera. Giza munduak badu beste edozein esparruk bezain etorkizun zabal eta sakona. Pertsona bera da, azken finean, hasieratik egindako guztietan lorpenik izkutuen eta harrigarriena. Teknika liluragarrien espantuak beste aurrerapen batzuk isilaraziko dituzte, baina gizonaren misterioak gero ere bertan jarraituko du.\nGiza zientziak herri aurreratuen, gizarte helduen, altxorrak dira.\nGu oso atzetik goaz heldutasunaren sokamuturrean. Noizbait iritsiko garelarik horretara, berak balio duenaz neurtu izango da pertsona eta ez banketxetan duen paper mordoaz. Gizonak egiten du dirua eta ez diruak gizona, entzuten nion neure aitonari.\nGure mundu bihotz gabean, giza zientziek hor dutela eginkizunik nagusiena, esango nuke nik. Harri gogorretik ateratzeko bihotz epelen erantzun goxoa, ez tximuen maila berean —tximua zetaz ala urrez jantzita ere tximu baita— ikasien mundu maitagarrian baizik.


Lan Ikuskaritzak Aernnovako erregulazioa bertan behera utz dezala eskatu dute langileek | Ekonomia | Berria\nLan Ikuskaritzak Aernnovako erregulazioa bertan behera utz dezala eskatu dute langileek\nBederatzi greba egunetara deitu dute kaleratzeak salatzeko, eta gaur hasi dira protestaldiarekin\nAernnovako langileen protesta ekitaldi bat. David Aguilar / EFE Tamaina handiagoan ikusi\nAernnovako langileek enpresak onarturiko erregulazio espedientearen aurka borrokatzen jarraitzeko asmoa dute. Negoziazio epea akordiorik gabe bukatu ondoren, bederatzi greba egunetara deitu dute urtarrilerako. Protestaldiak helburu jakin bat du: Lan Ikuskaritzak erregulazioa atzera bota dezala, langile batzordearen iritziz ez baitago horrelako neurri bat hartzeko arrazoirik. Ikuskaritzaren ebazpena urtarril erdialderako espero dute, eta haren arabera erabakiko dute epaitegietara joko duten ala ez.\nHegazkinentzako osagaiak ekoizten dituen enpresak abian jarritako erregulazioak bere bideari jarraitzen badio, 55 kaleratze eragingo ditu Berantevillako plantan (Araba). Sindikatu eta enpresen arteko negoziazio epea abenduaren 18an amaitu zen, akordiorik gabe, eta enpresak 82 kaleratze egitea erabaki zuen. Orduan epe bat ireki zuen erretiro aurreratuak eta ordainduriko kaleratze eskaerak jasotzeko, eta 27 langilek onartu zituzten. 82ei horiek kenduta irteten da 55 kaleratzeen kopurua.\nLangile batzordearentzat, baina, edozein kaleratze gehiegi da. Negoziazio epe osoan defendatu zuten egungo krisia behin-behinekoa dela, «koiunturala», eta aldi baterako neurriak aski direla enpresaren bideragarritasuna bermatzeko. Zuzendaritzak, baina, ez zituen onartu, eta langileek orain Lan Ikuskaritzan dute itxaropena. Alde horretatik, batzordeak jakinarazi du Eusko Jaurlaritzaren dei bat jaso dutela beste bilera bat egiteko.\nProtestaldiari dagokionez, langile guztiek egin dute greba lehen egunean. Hurrengo lanuzteak datorren arteko astearte eta ostegunean egingo dituzte; urtarrileko azken bi asteetan, berriz, astelehenean, asteazkenean eta ostiralean egingo dituzte grebak.


Moduluak - Master de la Madera\nModulutan banatutako egitura du masterrak, errazago egiteko\nIkasleek masterra aldi bakarrean egin ahal izango dute 60 kreditutan matrikulatuta, edo, bestela, etapaka egin ahal izango dute, Espezializazioaren bi ikastaroetatik batean matrikulatuta. Kasu horretan, bi espezializazio ikastaro eta Master Amaierako Lana eginez gero, masterraren titulua lor daiteke. Master titulua eskuratzeko, ezinbestekoa da unibertsitate gradua, diploma edo lizentzia edukitzea.\nSalbuespenez, espezializazio ikastaroan onartu ahal izango dira irakaskuntza horien arloan esperientzia handia duten eta Unibertsitatean ikasketak egiteko lege betebeharrak betetzen dituzten unibertsitate titulurik ez duten profesionalak.\nPrograman aldaketak eman daitezke. Jarri gurekin harremanetan programa eguneratua eskuratzeko.\nInformazio gehiago UPV/EHUko masterren webgunean.\n1. ESP. ZUREZKO EGITURETAKO EKOIZPENA DISEINUA ETA GAUZATZEA\n1.1 MODULUA. BERTAKO ZURA:EKOIZPENA, KUDEAKETA ETA ERALDAKETA\nKoordinatzailea: JOSEMI RICO MARTÍNEZ\nZura euskal gizartean / Tknika-rako bisita\nEuskadiren eta Basotekenzuraren plan estrategikoa.\nAnduetza Parketxea eta Zegamako obrarako bisita / Ebaki\nKoordinatzailea: MAITE CRESPO\nZura material gisa:oinarrizko ezaugarriak.\nEragile degradatzaileak:abiotikoak + Xilofagoak I\nXilofagoak II:Termitak:Tratamenduak eta babesteko eraikuntza sistemak.\nErabilera motak, babes produktuak\nZurezko eraikuntzetako akustika I eta II\nJasangarritasuna eta eraikuntza biopasiboazurarekin\nEgitura-erabilerako banbua. Morfologia, ezaugarriak eta tratamenduak\n1.3 MODULUA. ZURA ERAIKUNTZAKO EGITURETAN eta ZUREZKO EGITUREN GAUZATZEA\nEgiturazko zuraren sailkapena:arauak eta sistemak.\nZurezko egiturazko produktuak:zerratua, laminatua, CLT, oholak, etab.\nArgihandiak eta obra bereziak\nZurezko egituren diseinu, kalkulu eta gauzatzeen kasuen azterketak I eta II\nEgiturendiseinua I eta II\nBisita: Egoin (obra)\n1.4 MODULUA. ZUREZKO EGITURETAN ESKU HARTZEA\nKoordinatzailea: JOSU BENITO\nBaserrien tipología anitzetakoesku-hartzeadibideak\nTecnaliarako bisita (sua, xilofagoak) Azpeitia\nBisita Garnicara (Laudio / Fuenmayor)\nIñaki del Primen obrarakobisita\n2. ESP. EGITUREN KALKULU ETA DISEINU AURRERATUA ZURAREKIN\nKoordinatzailea: FRANCISCO GONZALEZ QUINTIAL\nEgitura globalaren kontrol geometrikoa\nCADWORK zenbakizko kontrola I, II, III, IV.\nCADWORK aurre-diseinutik CLTaren modelatzera\nZurezko egituren parametrizazia I, II\nAzalera Garagarriak eta Egiturazko Forma\nFormfinding.Funikulartasunaren aurkakoa eta gutxieneko azalerak\nSistema laminarrak.Flexio aktiboa\n2.2 MODULUA. ZUREZKO EGITURETARAKO KALKULUA\nEgituren diseinurako kotzeptuak\nEgituren kalkulurako kontzeptu orokorrak I eta II\nKalkulu oinarriak.Azken eta zerbitzuko muga egoerak.\nfilbordura eta albo iraulketa. Txarrantxatzeak .Eraikuntza antolakuntza.\nLoturen kalkulua:ainguratzeak, iltzeak, konektoreak eta koroak.\nLotura kolatuen kalkulua.Egiturazko itsasgarrien aplikazioa.\nElementuen kalkulua: Zurezko forjatua + Habeen albo iraulketa.\nElementuenkalkulua:Zurezko zutabea (gilbordura) + Zurezko estalki arrunta eta zertxak.\nElementuen kalkulua:Fatxadak (haizearekiko kalkulua)\nElementuen kalkulua:Zurezko ohial-horma (Gamizerako bisitan zehar)\nCLTa kalkulatzeko eskuliburua\nZura vs hormigoia eta altzairua\nZurezko zubi/igarobideak:tipologiak, ekintzak, zama probak.\nEtxebizitzakolektiboan obra-prozesua eta eraikuntzaxehetasunak\n2.3 MODULUA. ZURA KALKULATZEKO SOFTWAREA\nDLUBAL: Dlubal programaren sarrera 1.1., 1.2, 2.1, 2.2\nDLUBAL: Forjaketen ebazpen praktikoa.\nDLUBAL: Espainiar zertxaren ebazpen praktikoa.\nDLUBAL: Txostenak egitea, emaitzak aztertzea.\nDLUBAL: Hiru giltzadurako atariren ebazpen praktikoa\nDLUBAL: Industria nabe baten ebazpen praktikoa.\nDLUBAL: Egitura arineko etxearen ebazpena.\nDLUBAL: CLTrekin eginiko etxearen ebazpena.\nDLUBAL: Oinezkoentzako igarobide arkudunaren ebazpena.\nDLUBAL: Elementu singularren elementu finituekin eginiko loturen ebazpena.


Edizio elektronikari buruzko tailer praktikoa | Cursos | ALDEE\nEdizio elektronikari buruzko tailer praktikoa\nDonostia-San Sebastián: ekainak 10-11 ¡ BETE EGIN DA! Bilbao: irailak 29-30 Ordutegia: 9.00–14.00 Iraupena: 10 ordu\nSede de ALDEEko egoitza - Buen Pastor pl. 15-1. ezk.\nBizkaiko Foru Liburutegia - Diputacion, 7\nFernando Juárez Muskiz-ko liburuzaina\nTailer praktiko honen helburua da “editore” rola hartzea, gure liburutegietan etorkizunean edizio digitalerako estrategia bat zehazterakoan erabakiak hartzen laguntzeko. Hiru jarduera-ardatz finkatu daitezke: 1) Edukiak sortzea eta hedatzea sustatu. 2) Edizioaren baldintzak zehaztu. 3) Digitalizazioa erraztu.\nA) Argitalpenen sektorea asko aldatu da: teknologia edizioaren zerbitzura. Erabiltzaile editorea; liburutegi editorea. Libururik gabeko irakurketa. B) Edukiak B1) besteen edukiak B2) eduki propioak: gure filosofia aplikatuz C) Formatuak eta horien garrantzia. Formatu gardenak eta formatu opakuak. D) Liburutegi digitala sortu liburutegien ikuspuntutik abiatuta. e-ediziorako tresnak erabiltzea. D1) Ex novo sortzea D2) paperetik sortzea Esparru teoriko hori garatuko da guk gure edukiak “editatzen” goazen heinean. Ikasle bakoitzak bere ordenagailu eramangarria ekartzea gomendatzen da. Hala, tailerra are praktikoagoa izango baita.


VillaSoundBilbao jaialdiak bakarlari eta talde gazteen musika sustatuko du - Deia\nBilborocken ospatuko da\nVillaSoundBilbao jaialdiak bakarlari eta talde gazteen musika sustatuko du\nVillaSoundBilbao jaialdiaren kartela. Bilboko Udala\nVillaSoundBilbao jaialdiaren kartela.\nBILBO. Martxan da artista gazteen sorkuntzak sustatzeko helburua duen VillaSoundBilbao jaialdiaren lehenengo edizioa. Bilboko Udalak abiarazitako ekimen honek musikarekin erlazionatutako hainbat ekintza eskainiko ditu 2020an eta 2021ean.\n2021eko apirilean, VillaSoundBilbao jaialdiaren barruan, 4 kontzertu egingo dira Bilborocken. Horretarako, epaimahai profesional batek Euskadiko eta Nafarroako 12 bakarlari edo talde gazte aukeratuko ditu. Lau kontzertuetako bakoitzean aukeratutako 3 talde eta talde gonbidatu bana arituko dira. Kontzertuak doakoak eta sarrera librekoak izango dira, lekua bete arte.\nKontzertu horietan parte hartu nahi dutenek esteka honetan aurkez ditzakete beren lanak, ostegunean, urriaren 1ean, hasi eta azaroaren 9ra arte. Urtarrilaren lehen hamabostaldian jakinaraziko dira aukeratutako taldeak.\nItxaso Erroteta zinegotziak, epaimahaikide eta gazteen musikaren arloari lotutako Lorea Argaraterekin batera, VillaSoundBilbao jaialdia aurkeztu du gaur goizean. Errotetak azpimarratu duenez, jaialdi berritzaile honen ezaugarri "garrantzitsuenetako bat" da aukeraketa irekita dagoela egungo edozein musika motatarako (rocka, popa, metala, trapa, elektronika, folka, egileena) edo horien arteko fusioetarako, "ez da musika estilo jakin batera mugatzen, gure asmoa proposamen gazte eta kalitatezkoak aurkitzea baita, kategoria batean edo bestean sartu behar izan gabe". "Sektoreko gazteek beraiek adierazi digute erosoago sentitzen direla musika egiten, musika hori estilo jakin batekin lotu gabe", gaineratu du Errotetak.\nGazteria eta Kirol Saileko zinegotziak azpimarratu du VillaSoundBilbao jaialdiak musikaren panoraman emakumeen presentzia sustatzen lagundu nahi duela, "horregatik, emakumeak jaialdiaren fase eta jarduera guztietan egongo dira", "emakumez osatutako bakarlariei edo bandei ikusgarritasuna eman nahi diegu".\nBilborocken 4 kontzertu eman ondoren, showcasean parte hartzen duten 12 taldeetatik 6 talde VSB MENTORING prestakuntza-programa batean parte hartzeko aukeratuko dituzte. Programa hori 2021eko maiatzetik urrira bitartean garatuko da, eta hautatutako talde edo bakarlarien beharrizanetara egokituko da. Ildo horretan, Errotetak adierazi du "jarduteko espazioak eskaini nahi dizkiegu, baina baita laguntza eta prestakuntza programa bat ere, bandak bultzatzeko eta indartzeko, tresnak eta aholkularitza espezializatua emanez, beren jarduera profesionalizatu ahal izan dezaten".\nProfesionalek emango dute prestakuntza hori, eta hainbat gai jorratuko dituzte: sare sozialetan edukiak ekoiztea, ekoizpen teknikoa, zuzeneko interpretazioa hobetzea eta optimizatzea, jabetza intelektuala edo eskubideen kudeaketa eta sustapena, kontzertuak, birak eta enpresa sustatzaileekiko harremanak.\n2021eko maiatzean, VillaSoundBilbao jaialdiaren esparruan, hainbat kontzertu programatuko dira uriko hainbat gunetan. Gazteen musika-panoraman gora egiten ari diren 10 taldek beren sorkuntzak erakutsiko dituzte, emakumeen presentzia duten talde gazteen protagonismo sendoarekin eta musika-estilo anitzekin. Talde horiek musika-sektoreko profesional-talde batek aukeratuko ditu. Talde horrek programa bat osatuko du, une horretan nabarmentzen ari diren proposamen musikal askotarikoak eta heterogeneoak eta sortzen ari direnak bateratuko dituena, eta Bilboko publikoarentzat erakargarria izango dena.\nPrograma VSB Tourrarekin amaituko da, 2021ean. VSB Mentoring prestakuntzako eta lagun egiteko aldiaren ondoren, parte hartuko duten sei taldeetako bat Estatuko hiri batzuetan jotzeko aukeratuko dute. Lau kontzertuko bira izango da eta 2021eko azken hiruhilekoan gauzatuko da. Helburuak dira banden proiekzioa bultzatzea, beste leku batzuetako banda gazteekin sinergiak sortzea eta pertsonen talentua Bilbotik kanpo proiektatzea.\nJaialdi honen hasiera datorren hilean, azaroan, izango da Bilborocken, VSB Talk jardunaldi irekiarekin. Jardunaldi hori doakoa izango da eta bertan, profesionalek musikaren sektorean gazteentzat interesgarriak eta garrantzitsuak diren gaiak jorratuko dituzte. "Musikaren etorkizuna: zuzenekoaren eta sarearen artean" izenburupean, honako gai hauek jorratuko dira: zuzendarien garrantzia, musikaren negozioa, zuzenekoaren esperientzia streaming bidezko kontzertuekin ordezkatzeko aukera eta sektoreak dituen erronkak.\nJaialdiak irauten duen bitartean, unean uneko segurtasun-neurri guztiak errespetatuko dira. Osasun-egoeraren arabera, baliteke jaialdia egiteko datak eta aurreikuspenak aldatu behar izatea.\nFrancia parte como favorita en la gala de Eurovisión\nLos críticos de EA enseñan músculo con Garaikoetxea\nNormala ez dena normalizatu


Sakonean | Hamaika Telebista\nSan Juan gaua, urteko gaurik laburrena\nUrteko gaurik laburrena izango da gaurkoa, San Juan gaua. Sua protagonista nagusi bihurtzen den gaua da.\nJon Maia: "Krisi hau aukera bat izan daiteke sistema hau aldatzeko"\nEtxealdian zehar sortutako artikulu baten ondoren, Jon Maiak "Bihar Tomorrow" ekimenaren bultzatzaileetako kide gisa azaltzen zaigu. Beste mundu bat posible dela aldarrikatuz landutako iniziatiba hain zuzen ere. Elkarrizketaren tartean, Beñat Zarrabeitia lankideak berarekin hitz egin du.\nJon Redondo: "Futbolean, nazioarteko federazio ezberdinekin harremanetan gaude Euskal Selekzioak ahal bezain pronto arerio on baten aurka jokatzeko"\nElkarrizketaren tartean, Eusko Jaurlaritzako kirol zuzendari Jon Redondorekin hitz egin du Beñat Zarrabeitia lankideak. Bertan, Covid19 gaitzak eragindako ondorioak, Bat Basque Team-eko kirolarien egoera, arrauna eta pilotaren itzulera, Ligaren ingurukoak eta euskal selekzioen ofizialtasunaren ingurukoak hizpide. Honatx aurrerapena.\nMertxe Aizpurua: "Dekretu soil bat nahikoa izan da autonomiaren zutabe diren eskumenak ezerezean uzteko"\nEneko Axpe: "Momentuz, txertorik onena gu geu gara"\nElkarrizketaren tartean Californiako Stanford-eko unibertsitateko ikerlariarekin hitz egin du Beñat Zarrabeitia. Covid 19 gaitzak eragindako pandemiaren bilakaeraz, AEBtako egoeraz, Euskal Herriko tendentziaz eta balizko txertoaren inguruan dauden interesei buruz. Honatx aurrerapena.\nLehen Fasea bukatze aldera, gazteen koronabisrus kasuek gorakada xumea pairatu dute\nLehen Fasea bukatze aldera, gazteen koronabisrus kasuek gorakada xumea pairatu dute. Hala ere, datu horiek igoera txikia adierazten dute, bereziki ospitalizatutako biztanleen kopurua jaitsi egin delako eta larritasun arinak duten gazteak artatzeko aukera eduki dutelako. Gazteen Euskal Behatokiak, martxoan, konfinamendu egoerako momenturik gogorrenean 15-35 urteko gazteen iritziak bildu zituzten txosten batean. Orain, neurriak leunduz doazela, gazteen egoera eta jarrerari buruz galdetu diogu Oskar Longo behatokiko teknikariari.


Ekologistak Martxan taldeak 311 bandera beltzekin salatu du Espainiako kostaldeak egoera txarrean daudela | Consumer\nEkologistak Martxan taldeak 311 bandera beltzekin salatu du Espainiako kostaldeak egoera txarrean daudela\nErakundeak gizarte- eta ekonomia-eredua aldatzea eskatzen du\narabera: Osteguna, 2009ko uztailaren 30a\nAurten ere, Ecologistas en Acción elkarteak Banderas negras txostena aurkeztu du. Bertan, ingurumen-degradazio handiko eta ekosistemen gaineko mehatxu larriko zonei buruz ohartarazi du.\n2009ko Bandera beltzak azterlanean. Krisia, kostarako aukera bat, erakunde ekologistak 311 bandera beltz eman ditu, “inpaktu itzulezinak” izendatzeko, eta 392 puntu beltz, “oraindik gauzatu gabeko proiektu mehatxagarriak” markatzen dituztenak eta saihestu daitezkeenak. Hirigintzako erasoak, kostako obrak eta isuri poluitzaile larriak dira, besteak beste, GKEak bereizgarri horiek emateko dituen arrazoiak. Bereizgarriak iaz baino zortzi gehiago dira banderen kasuan, eta 82 puntu beltzetan.\nAutonomia-erkidegoka, Galizia (55 bandera eta 102 puntu beltz), Andaluzia (51 eta 63), Valentziako Erkidegoa (30 eta 34) eta Murtzia (32 eta 36) dira kostalde mehatxatuenak.\nEkologistak Martxan taldearen iritziz, egungo krisia aukera ona izan daiteke gure gizarte- eta ekonomia-ereduan aldaketa sakona egin beharra erakusteko, “kostaldeko herrien eta itsas biodibertsitatearen etorkizuna bermatzeko aukera bakarra baita”. Hala ere, nahiz eta hirigintzako proiektuen onespenean dezelerazioa nabaritu den, GKEk adierazi du eman dituzten bandera beltzek erakusten dutela hirigintzako jarduketek eragindako desnaturalizazio-prozesuek “kostaldeko lurraldearen karga-ahalmenaren oso gainetik jarraitzen dutela”.\nEra berean, salatu du Penintsulako iparraldeko itsasertzetako “mediterranizazio-prozesua” izugarri azkartu dela; adibidez, 19.000 bat lokailu berri jarri dira Galizian, eta 4.000 etxebizitza berri aurreikusi dira Asturiasko hiri-antolamenduko planetan.\nEgoera horren aurrean, elkarte ekologistak “eredu soziala eta ekonomikoa aldatzeko eskatu die administrazio eskudunei eta gizarteari berari. Eredu horrek lurraldearen eta haren ekosistemen karga-ahalmenaren azterketan oinarritu beharko luke”, eta horrez gain, ingurumena lehengoratzeko eta “oso harrapariak” diren sektoreak (turismoa eta eraikuntza) birmoldatzeko programak izan beharko lituzke.\nbanderak kostaldean negras-eu


Nahikoa ez den puntua | Kirola | Berria\nVALENTZIA 1-1 OSASUNA\nOsasunari ihes egin dio garaipenak Valentziaren zelaian. Aurrea hartu du atsedenaren aurretik, baina ez da gai izan sariari eusteko. Hamahiru lehia daramatza jada irabazi gabe.\nJonathan Calleri, Gabriel Paulistarekin lehian. Aurrelariak sartu zuen Osasunaren gola. Manuel Bruque / Efe Tamaina handiagoan ikusi\n2021eko urtarrilak 21 09:32\nIritsi da Osasuna lanen erdietara, eta hamasei puntu baino ez dauzka zakuan. Kontuak itxuratzeko aukera zuen gaur, Valentziaren zelaian, baina garaipenak ihes egin dio berriz ere. Lehen Mailan inoiz izan duen idorterik latzenetan bigarrena da, hamahiru jardunaldi baitaramatza jada irabazi ezinda. Sari preziatua gertu izaten ari den arren, puntuak tantaka baino ez da lortzen ari. Halaxe gertatu zaio gaur: markagailuan aurretik jarri da lehen zatiaren amaieran, baina ez da kapaza izan aldeko emaitzari eusteko.\nJagoba Arrasatek aukera eman die Kopan distira egin zuten bi jokalariri, Torrori eta Javi Martinezi. Atzean, berriz, Unai eta Roncaglia ipini ditu Aridane eta David Garciaren ordezko gisa. Taldeak Granadan baino itxura hobea eman du, eta parez pare lehiatu da Valentziarekin. Igartzen zitzaion antsietatea, baloia zuenean batez ere, baina oso gutxitan egon da aurkariaren mende. Kontraerasoak baliatu ditu min egiteko, eta, horietako batean, 0-1ekoa sartu du Callerik. Azkar ateratako falta batean egon da jatorria, eta argentinarrak bolea indartsu batekin bukatu du jokaldia, Vidalek atera jaurti ondoren.\nGol psikologikoa izan zitekeen, ate joka baitzen atsedena. Aldageletatik bueltan, zelaian ondo kokatuta jarraitu dute nafarrek. Haatik, Javi Graciak asmatu egin du aldaketekin, eta Osasunak pauso bat eman behar izan du atzera. Maxik bidali du lehen abisua, zartako gurutzatu batekin, eta, 69. minutuan, Unaik bere atean sartu du Musahen erdiraketa. Golak hauspotu egin ditu etxekoak, eta txikitu gorritxoak. Neurketako unerik zailenak bizi izan dituzte orduan, baina eutsi dute nola edo hala. Eta, bukaeran, neurketa irabazteko aukera onak izan dituzte Callerik, Manu Sanchezek eta Barjak. Ordea, zorteak bizkarra eman dio berriro Osasunari, eta berdinketarekin konformatu behar izan du azkenean. Ondo lehiatzeko gai da, baina korapiloa handitzen ari zaio partidatik partidara.


Eskolarteko gipuzkoako txapelketa - - Tolosaldeko ataria\nEskolarteko gipuzkoako txapelketa\nTolosaldea IKT 2014-05-23 08:49\nTolosaldea I.K.T igeriketa eskolako igerilariak bikain aritu dira pasa den asteburuan Azpeitian jokatutako gipuzkoako eskolarteko txapelketan\nPasa den asteburuan, maiatzak 24-25 Gipuzkoako eskolarteko txapelketak jokatu berri ditugu Azpeitian. Bertan gure eskolako igerilariak kirol maila itzela erakutsi zuten eta baita talde giro aparta ere. Ikasturte honetan ikasi duten guztiaren ondorioz emaitza bikainak eta garaipen ugarirekin itzuli ginen etxera.\nLarunbatean Igerilari osoa txapelketan igeri egin zuten igerilari guztiak aurreko denborak hobetzea lortu zuten. Parte hartu zuten igerilariak ondorengoak izan ziren; Iker Izagirre, Joanes Zubeldia, Aimar Alustiza, Unax Agote, Olaia Urretabizkaia, Maialen Molina, Naroa Erbiti, Irene Izagirre, Enara Lertxundi, Unai Alcorta, Andoni Badallo, Koldo Rincon, Martin Ibarbia, Xuban Esnaola, Jon Dorronsoro, Hasier Zaldua, Igor Urdangarin, Kaiet Agote eta Eneko Garmendia. Hauen artean nabarmendu behar ditugu Eneko Garmendia eta Kaiet Agote Gipuzkoako txapeldun eta txapeldun orde sailkatu baitziren urrenez urren.\nIgandean berriz alebin eta infantil mailako Gipuzkoako eskolarteko txapelketa jokatu zen eta honetan ere emaitza eta garaipen bikainak lortuta bueltatu ginen etxera. Txapelketa honetako partaideak ondorengoak dira; Pablo Uranga, Beñat Urruzola, Julen Bengoa, Eneko Barriola, Aritz Arrizabalaga, Asier Mujika, Paula Del Pozo, June Arozena, Maddi Barriola, Nahia Alkorta eta Libe Miner. Bakarkako frogetan urrezko 4 domina, zilarrezko beste 4 eta 4 brontzezkorekin itzuli ziren igerilariak. Hortaz gain bi erreleboetan gure mutilak txapeldunorde izendatu ziren.\nAipatu hauetako 9 igerilari Gipuzkoako selekzioarekin igeri egiteko ere izendatu dituztela maiatzak 24-25 asteburuan Gasteizen jokatuko den eskolarteko Euskadiko txapelketan.


About: Back to the Future\nBack to the Future (euskaraz "Etorkizunerako Itzulera") Robert Zemeckisek 1985ean zuzendutako estatubatuar zientzia-fikziozko filma da. Steven Spielbergek ekoiztua, Marty McFly, 1985etik 1955ra istripuz bidaia egiten duen nerabea, du pertsonai nagusia. Dr. Emmett "Doc" Brown zientzialariaren laguntzari esker, etxerako bidea bilatu behar du. Filmak frankizia bat sortu zuen: Back to the Future Part II eta Back to the Future Part III filmak, telesailak eta zenbait bideojoko egin zituena.\nBack to the Future (euskaraz "Etorkizunerako Itzulera") Robert Zemeckisek 1985ean zuzendutako estatubatuar zientzia-fikziozko filma da. Steven Spielbergek ekoiztua, Marty McFly, 1985etik 1955ra istripuz bidaia egiten duen nerabea, du pertsonai nagusia. Dr. Emmett "Doc" Brown zientzialariaren laguntzari esker, etxerako bidea bilatu behar du. Filmak frankizia bat sortu zuen: Back to the Future Part II eta Back to the Future Part III filmak, telesailak eta zenbait bideojoko egin zituena. (eu)\nIrabaziak: 383.874.862 $\nBack to the Future (eu)\ndbr:Back to the Future\nwikidata:Back to the Future\ndbpedia-cs:Back to the Future\ndbpedia-de:Back to the Future\ndbpedia-el:Back to the Future\ndbpedia-es:Back to the Future\ndbpedia-fr:Back to the Future\ndbpedia-id:Back to the Future\ndbpedia-it:Back to the Future\ndbpedia-ja:Back to the Future\ndbpedia-ko:Back to the Future\ndbpedia-nl:Back to the Future\ndbpedia-pl:Back to the Future\ndbpedia-pt:Back to the Future\ndbpedia-wikidata:Back to the Future


Rontegi Eskola: 2014\nHona hemen gure eskolako bloga. El objetivo del mismo es daros a conocer las noticias y las diferentes actividades de nuestra escuela. Helbidea:Araba kalea,z/g,48901 - Telefonoa:944376504\nElkarbizitza - Hezkidetza\nHeldu dira gabonetako oporrak eta heldu da ere atsedena hartzeko garaia. Ondo pasa egun hauetan, gozatu familia giroan eta onak izan.\nEgilea: Rontegi Eskola ordua: 14:16 iruzkinik ez:\nEtiketak: 2014, Gabonak, kalejira, olentzero\nEgilea: Rontegi Eskola ordua: 15:12 iruzkinik ez:\nEtiketak: 2014, egitaraua, Gabonak, olentzero\nLOMCErik GABEKO IKASTETXE DEMOKRATIKOA\nEgilea: Rontegi Eskola ordua: 13:53 iruzkinik ez:\nEtiketak: demokratikoa, ez, ikastetxe, lomce\nGABONAK IRITSI DIRA\nEguberriak edo Gabonak Eguberri aurreko egunetatik Errege egunera bitarteko egunak eta egun horietan ospatzen diran jaiak dira: Gabon eguna, Eguberri-eguna, Gabonzahar,Urteberri-eguna eta Errege-eguna.\nOso ohitura zaharra da munduan zehar umeei opariak ematekoa, bai eta helduen artean ere.\nOlentzero, tradizio historikoan, Euskal Herrian Eguberria eta Jesus Nazaretekoaren jaiotza iragartzen dituen euskal mitologiaren eta folklorearen pertsonaia da.\nOlentzero-Txirri, Mirri eta Txiribiton\nNi Olentzero naiz (Benito Lertxundi)\nHator Hator(Gontzal Mendibil)\nOlentzero eta Mari Domingirekin\nZORIONAK ETA URTE BERRI ON(EITB)\nEgilea: Rontegi Eskola ordua: 15:56 iruzkinik ez:\nEtiketak: Gabonak, kantak, olentzero, oporrak\nOlentzeroren etxe magikoan umeek Euskal Mitologia, natura, ohitura zahar eta kondairei buruz ikasiko dute joko interaktiboa eta teknologia berrien bidez. Punta puntako teknologia XVI.mendeko baserrian.\nBeste bisita batzuk: Sorginen Baratza, Napo Astoa, Jolas Tematizatuak eta 3D simulagailua.\nNon: Mungian (Landetxo Goiko Baserria)\nEgilea: Rontegi Eskola ordua: 13:00 iruzkinik ez:\nEtiketak: baserria, etxea, mungia, olentzero\nBAKEAREN NOBEL SARIA 2014\nUmeen eskubideen aldeko borrokak irabazi du Bakearen Nobel Saria.\nMalala Yousafzai 17 urteko pakistandarrak eta Kailash Satyarthi 60 urteko indiarrak irabazi dute aurten Bakearen Nobel Saria.\n"Haurren hezkuntzaren alde" eta "umeen aurkako jazarpenaren kontra" egindako lana eta borrokak direla eta saritu ditu Norvegiako Nobel Batzordeak, hain zuzen ere.\n"Umeek eskolara joan behar dute, eta ez dituzte esplotatu behar", aldarrikatu du Nobel Batzordeak, eta herrialde pobreetan herritarren % 60 hogeita bost urte baino gazteagoak direla gogorarazi du.\nEgilea: Rontegi Eskola ordua: 16:12 iruzkinik ez:\nEtiketak: 2014, bakearen, nobel, saria\nHEZKUNTZA PLATAFORMEN TOPAGUNEA\nHezkuntza Plataformen Topaguneak gogoratzen digu, datorren larunbatean, Durangoko Kurutziaga ikastolan GURE GIDA lantzeko lansasioa antolatu dutela. Parte hartzera animatzen gaituzte!\nGogoratzen dizuegu Durangoko Azoka abenduaren 5tik 8ra bitartean izango dela.\nEgilea: Rontegi Eskola ordua: 15:19 iruzkinik ez:\nEtiketak: abenduan, azoka, durango\nEUSKARAREN EGUNA ESKOLAN\nAtzo, abenduak 3, Errontegiko Eskolan Euskararen Nazioarteko Eguna ospatu genuen. Geletan aukeratu zituzten atsotitzekin lantxo batzuk egin zituzten aurreko egunetan eta horrez gain euskara hizkuntza bizia dela eta egunero erabili behar dugunaren garrantziaz jabetu dira. Atzo, atsedenaldia baino lehen, jolastokira jaitsi ginen guztiok, kantatzera, dantzatzera eta prestaturiko atsotitzak irakurtzera eta, nola ez, zer esan nahi duten pentsatzera.Dena ongi atera zen.Euri pixka bat egin zuen baina ez ginen izutu eta jarraitu genuen azkenera arte\nEgilea: Rontegi Eskola ordua: 15:06 iruzkinik ez:\nEtiketak: argazkiak, eguna, errontegi eskolan, euskara\nXabier Lete (Oiartzun, Gipuzkoa, 1944ko apirilaren 5a - Donostia, 2010eko abenduaren 4a) euskal idazle, poeta eta kantaria, eta politikaria izan zen. Gazterik hasi zen idazten eta bere artikuluak ohiko bihurtu ziren Zeruko Argia aldizkarian.\nXabier leteri buruz gehiago irakurri nahi duenarentzat.\nEgilea: Rontegi Eskola ordua: 09:02 iruzkinik ez:\nEtiketak: kantaria, lete, urteurrena, xabier\nSEI URTE MIKEL LABOA JOAN ZELA\n2008ko abenduaren 1ean hil zen Ez Dok Amairu taldearen sortzailetakoa eta euskal kantagintzaren berritzailea izan zen artista donostiarra. Urteurrena honen harira, Mikel Laboa gogora ekarri dugu.\nEgilea: Rontegi Eskola ordua: 09:42 iruzkinik ez:\nEtiketak: abeslaria, laboa, mikel, urteurrena\nEUSKARAREN EGUNA - Abenduak,3\nAbenduaren 3an, Rontegi ikastetxeko ikasleak eta irakasleak patio nagusian bilduko gara, eguna ospatzeko.\nHerri mailan ere, astean zehar, mota desberdinetako ekintzak antolatu dira (abenduaren 5ean, familiei zuzendutako jarduera: ipuin-kontalariak + familia giroan, Clara Campoamor zentro zibikoan, arratsaldeko 17:30ean).\nEkintza horietan parte hartzera, animatzen zaituztegu.\n2014ko ekintzen agenda Barakaldon\nNON Clara Campoamor zentro zibikoa\nZER Euskal Herriko garagardoen dastaketa\nPREZIOA DOAN – Izen-ematea: 944789241\nANTOLAT Barakaldo Udaleko Euskara Zerbitzua\nFAKUN AZNAREZ-en HITZALDIA\nNON Barakaldoko Hizkuntza Eskolan - Liburutegian\nANTOLAT Barakaldoko Hizkuntza Eskola\nNON Gazte Bulegoa\nORDUA 17,30 – 19:30\nZER 18 eta 35 urte bitartekoentzako tailerra\nANTOLAT Gazte Bulegoa\n“JAINKO TXIKI ETA JOSTALARI HURA”\nKirmen Uribe, Mikel Urdangarin, Rafa Rueda, Bingen Mendizabal,\nNON Barakaldo Antzokia\nZER Publiko helduari zuzendutako kontzertu-errezitala\nPREZIOA 5 €\n“BERTSO SAIOA – ARKAITZ ESTIBALLES, IBON AJURIA,\nETXAHUN LEKUE, XABIER ENBEITA”\nNON Barakaldoko Hizkuntza Eskolan\n“TITIRITEROEKIN JOLASEAN: EUSKARAREN EGUNA”\nZER Familiei zuzendutako jarduera: ipuin-kontalariak + familia giroan\neuskararen erabilera sustatzeko tailerra\n“K” DOKUMENTALAREN AURKEZPENA\nORDUA 19,00 – 20:00\nZER Euskal Herriko gazteek egindako dokumentala\nEgilea: Rontegi Eskola ordua: 15:23 iruzkinik ez:\nEtiketak: barakaldon, eguna, ekintzak, eskolan, euskara\nDATORREN ABENDUAREN 3AN EUSKARAREN EGUNA OSPATUKO DA.\nGURE IKASTETXEAN, URTERO BEZALA, JARDUERA BEREZI BAT ANTOLATUKO DA.\nHERRI MAILAN ERE, HAINBAT EKINTZA, PROPOSATZEN DIZKIGUTE:\nEUSKARAZKO HORMAKINEN NAZIOARTEKO\nLanak aurkezteko epea: azaroaren 28ra arte\nZER: Gizarte sareen bitartez zabaltzen diren irudietan jartzen diren umorezko mezuak euskaraz sortzeko lehiaketa\nANTOLATZAILEA: SASIBURU Barakaldoko Euskaldunon Elkartea\nEgilea: Rontegi Eskola ordua: 14:17 iruzkinik ez:\nEtiketak: eguna, euskara, lehiaketa\nGURE ONDAREA, GIZADIAREN ONDAREA\n" Euskara euskal gizartearen ondarea da, haren historiaren eta kulturaren osagarri ezinbestekoa. Baina, munduko gainerako hizkuntza guztiak bezala, eleaniztasuna ezaugarritzat duen gizadi osoaren ondare ere bada. Hizkuntzen dibertsitatea babestu nahi bada, beharrezkoa da euskara zaindu eta sustatzea" (2010ean, legebiltzarrean onartua).\nEgilea: Rontegi Eskola ordua: 10:12 iruzkinik ez:\nEtiketak: euskara, ondare, sustatu\nAbenduak 3an urtero ospatzen da Euskararen nazioarteko eguna. Eusko Ikaskuntzak ezarri zuen egun hau 1949.urtean baina ez zen 1995era arte instituzionalizatua izan Euskaltzaindia eta Eusko Jaurlaritzaren eskutik.\nEgun honen jatorria historian eta kondairan aurkitzen da. Xabierko Frantzisko deuna, misiolari nafarra, Afrika eta batez ere Asian barrena ibili zen. Kondairak dioenez, Xabierko Frantzisko deunaren azken hitzak bere ama-hizkuntzan izan ziren, euskaraz, 1552ko abenduaren 3an. Hori dela eta, santuak mundutik berarekin hizkuntza eraman zuelako euskal diasporak bere eguntzat ere hartu du.\nEz da ahaztu behar, gainera, Xabierko Frantzisko Nafarroako patroia dela San Ferminekin batera. Nafarroan jai eguna da.\nEgun 1.000.000 bat pertsona dira hizkuntza minorizatu hau darabiltzatenak.\nEUSKAL IRRIA (letra)\nEgilea: Rontegi Eskola ordua: 15:01 iruzkinik ez:\nEtiketak: 3, abendua, eguna, euskara\nHalloween urtero urriaren 31n munduko hainbat lekuetan ospatzen den jaia da, Arimen Eguna euskal jaiaren antz-antzekoa. Kristau egutegiaren Santu Guztien Egunaren aurreko gauean ospatzen da, hilak, martiriak eta santuak gogoan izateko egunetan.\nHalloween gaur egun Ameriketako Estatu Batuetako kulturan errotuta dago eta hortik hedabideen bitartez munduko beste hainbat lekuetara iritsi da. Egun horietan, jendeak mozorroak erabilten ditu, beldurra emateko asmoz, eta maltzurkeriak ez egitearen truke gozokiak jasotzen dituzte haurrek (trick or treat).\nIngeleseko saioetan/klaseetan landu da gai hau eta ikasleek egin dituzten lantxoak ikustera gonbidaturik zaudete guztiok.\nEgilea: Rontegi Eskola ordua: 13:18 iruzkinik ez:\nEtiketak: erakusketa, gonbidapena, halloween, jaia\nHartu kamera edo margoak eta gure kostaldea irudikatu gure lehiaketan parte hartzeko.\nEgilea: Rontegi Eskola ordua: 23:02 iruzkinik ez:\nEtiketak: argazkia, azterkosta, lehiaketa, marrazkia\nURRIAK 11an LOMCEri EZ!\nEuskal Herrian LOMCEri EZ! esaten diogula eta gure ikastetxe, auzo eta herrietan ez dugula aplikatzea onartuko eta gure hezkuntza propioaren alternatiba eraikitzen jarraituko dugula aldarrikatzeko Hego Euskal Herriko lau hiriburuetan kalejira giroko manifak antolatu dira.\nEgilea: Rontegi Eskola ordua: 20:37 iruzkinik ez:\nEtiketak: irakaskuntza, lomce, manifestazioa\nUDAZKENA....URTEAREN AZKEN ETA IRRIPARRE EDERRENA\nNatura eta naturaren koloreak. Ibildaldi luzeak edo laburrak egiteko aro polita da. Mendiko koloreak ikusteko, bakar-bakarrik edo lagunekin joateko...natura koloretan ikusteko garaia da. Udazkenean izugarri aldatzen dira koloreak: gorriak, horiak....kontraste polita da. Gaztainak, intxaur eta ezkur garaia da. Zuhaitz klase ugari daude, bakoitza bere koloreekin, eta guztien artean irudi kromatikoa sortzen dute. Udan hazitako kumeak bakarrik bizitzen ikasten duten garaia da.\nEgilea: Rontegi Eskola ordua: 10:48 iruzkinik ez:\nEtiketak: koloreak, natura, udazkena, zuhaitzak\nEgilea: Rontegi Eskola ordua: 13:59 iruzkinik ez:\nEtiketak: euskara, gurasoentzat, hitzaldia\nERRONTEGIKO JAIAK 2014\nErrontegiko jaiak heldu dira berriro ere. Aurtengoak, hirugarrenak izango dira. Gozatzeko garaia heldu da.\nBarakaldodigital.com aldizkarian, 12.orrialdean duzue jaietako egitaraua.\nEgilea: Rontegi Eskola ordua: 18:47 iruzkinik ez:\nEtiketak: egitaraua, errotegiko, jaiak\nKURTSO HASIERAKO BILERAK\nIraila amaitu baino lehen gurasoekin kurtso hasierako bilerak egiten dira H.H.an eta L.H.an.\n2 urte A - 2 urte B\nIrailaren 4an (osteguna)\n3 urte A – 3 urte B -3 urte C\nIrailaren 5ean (ostirala)\n4 urte A - 4urte B\nIrailaren 30ean (asteartea)\n5 urte A - 5 urte B- 5 urte C\nIrailaren 25ean (osteguna)\nIrailaren 23an (asteartea)\nIrailaren 26an (ostirala)\n5.A - 5.B\nIrailaren 29an (astelehena)\n6.A – 6.B\nEtiketak: bilerak, gurasoak, iraila\nIKASTURTE BERRIA: 2014-2015\nOngi etorria ematen diogu Rontegi Eskola osatzen dugun komunitate osoari. Udako oporrak bukatu ondoren, ikasturte berria agurtu beharrean gaude. Irailaren lehenengo egunetik lanean ari gara datorren astelehenean ongi etorria emateko ikasle eta guraso guztiei.\nIkasturte berriak, erronka berriak ekarriko dizkigute eta saiatuko gara denon artean sortuko diren erronka horiek bideratzen ahal den eta hobeto.\nIlusio handiz hasi, ondo segi ikasturtean zehar eta hobeto bukatzeko asmoa eta helburua duten jendez inguraturik gaudelakoan….berriro ere:\nONGI ETORRI RONTEGI ESKOLARA!!!\nEgilea: Rontegi Eskola ordua: 12:54 iruzkinik ez:\nEtiketak: berria, eskola, ikasturte, rontegi\nBUKATU DA IKASTURTEA, GORA UDAKO OPORRAK!\nIkasturteari amaiera emateko eta azken sarrera honekin Rontegi Eskola osatzen dugun guztion partez zera esan nahi dizuegu:\nMila esker ekintza desberdinetan gogotsu parte hartzeagatik\nOndo pasa udako oporrak\nEta irailera arte\nEgilea: Rontegi Eskola ordua: 10:51 iruzkinik ez:\nEtiketak: amaiera, ikasturte, oporrak, udako\nOHOREZKO MATRIKULA IKASLE OHIENTZAT\nEsther Diego Herranz eta Iñigo Montero Molina, gurekin egon ziren 2 urtetik 6.mailara arte eta Trueba Institutoan jarraitu dute Batxilergoa amaitu arte.\nGutaz ez dira ahaztu eta OHOREZKO MATRIKULA eman zitzaizkien agurra emateko ekitaldira gonbidatu gintuzten.\nZORIONAK GUZTION PARTEZ!\nEgilea: Rontegi Eskola ordua: 11:30 iruzkinik ez:\nEtiketak: eskola, institutoa, Matrikula, ohorezko, rontegi, trueba\nEkainaren 14an,larunbatean, ikasturte amaierako festa ospatu zen eskolan.Eguraldi ona eta giro ezin hobea izan zuten Errontegiko Eskolara hurbildu ziren guztiek.\nNahi baduzue ikusi eta gozatu jaialdian gertatutakoa,Gurasoen Elkartearen blogean ikusgai duzue.\nEgilea: Rontegi Eskola ordua: 09:48 iruzkinik ez:\nEtiketak: amaierako, elkartea, gurasoen, ikasturte, jaialdia\nKARATE TXAPELKETAk 2014\nEUSKADIKO KARATE TXAPELKETA-n, BENJAMIN-en kata mailan, 5.mailako JONE ENJAMIO ikasleak lortu zuen lehenengo saria\nBIZKAIKO KARATE TXAPELKETA-n, BENJAMINen kata mailan, 5.mailako NAIA GARAZO ikasleak lortu zuen bigarren saria.\nEgilea: Rontegi Eskola ordua: 13:08 iruzkinik ez:\nEtiketak: 2014, karate, txapelketak\nEKAINAK 14, LARUNBATA\nEgilea: Rontegi Eskola ordua: 22:46 iruzkinik ez:\nEtiketak: amaiera, errontegi, eskolan, festa, ikasturte\nEUSKARA ASTEA / DISKO-TXIKI\nEuskara asterako Haur Hezkuntzako umeentzat programatuta zegoen "Disko-txiki" ekintza, ekainaren 2an egin zen, eguraldiak ez zuelako lagundu aurreko astean. Eskolako bi irakaslek, Zoraya eta Aitor, izan ziren disko-animatzaileak.\nMundu guztiak ederto baten pasatu zuela ikusiko duzue hurrengo bideo laburrean.\nEgilea: Rontegi Eskola ordua: 08:56 iruzkinik ez:\nEtiketak: 2014, astea, disko-txiki, errontegi, eskola, euskara\nEUSKAL ESKOLA PUBLIKOAREN JAIALDIA 2014\nBalmasedan ospatu zen 23.Euskal Eskola Publikoaren jaia pasa den igandean. Antolatzaileen ustez aurreikuspen guztiak hautsi zituen. Gorantz Goaz. Go-Go! lelopean, eta eguraldi lagun, aurtengo jaia azken urteetan ospatu den jendetsuena izan dela nabarmendu zuen Imazek (EHIGE-ko koordinatzailea).\nMendia ikastetxeko arduradunek hasiera eman zioten eskola publikoaren jaiari. Han izan ziran, besteak beste, Iñigo Urkullu Lehendakaria eta Cristina Uriarte Eusko Jaurlaritzako Hezkuntza sailburua.\nBalmasedan euskara entzuten zen eta hori oso garrantzitsua da. Egun batez bada ere, euskararen presentzia indartu genuen Balmasedan eta Enkarterrian.\nOso familia giro osasuntsua izan genuen.\nEgilea: Rontegi Eskola ordua: 09:50 iruzkinik ez:\nEtiketak: 2014, balmaseda, eskola, euskal, jaialdia, publikoa\nEUSKARA ASTEA 2014\nPasa den astean, eskolan ospatu genuen "Euskara astea". Gure hizkuntzari bultzakada handia ematea zen gure helburu nagusia. Era guztietako ekintzak antolatu ziren eta ikasleek ondo pasatu zutela uste dugu. Euskara gure ikasgeleetatik ateratzen saiatu ginen eta horrela jarraitzeko asmoa dugu. Luzarorako erronka gogorra dugu gure eskuetan baina pixkanaka aurrera goazela nabaritzen dugu.\nMila esker parte hartu duzuen guztioi!\nEgilea: Rontegi Eskola ordua: 14:10 iruzkinik ez:\nEtiketak: astea, ekintzak, errontegi, eskolan, euskara\nGure helburu nagusia da zuen seme-alabek ikasgelatik kanpo ere euskaraz bizi izatea eta gozatzea euskara erabiliz.\nEuskaren erabilera bultzatzeko, ekintza batzuk antolatu ditugu aste honetan (27-28-29an):\nMaiatzak 27an(asteartea) - Goizez\n"Tipi-ttapa muduan zehar", 1.eta 2. mailak, Barakaldo Antzokian\nGaztelu Puzgarriak, Haur Hezkuntzan.\nKoreografia eta abestia xirulaz,4.mailako ikasleek 2,3 eta 5 urteko ikasleentzat.\nMaiatzaren 28an (asteazkena), Goizez\nPankartak aurkeztu, mezuak bota, koreografia,....,3. eta 4.mailak, Herriko Plazan.\nBertsoak bota eta jaia (Endika Abellak, raperoak, zuzenduta) - 5.eta 6.mailak\nDisko-txiki ("Kalapitxi taldea") - Haur Hezkuntzako patioan)\nMaiatzaren 29an (osteguna) - Goizez\nKontzertu didaktikoa, 5 urtekoak, Barakaldo Antzokian\nIpuin kontalaria, 4 eta 5 urte eta L.H.-ko 1. eta 2.mailak, Liburutegian\n4 urteko, 1. eta 6.mailako ikasle batzuek 5 urteko ikasleei HARRERA\nEuskal Kirolak eta Jolasak, 3/4/5/6.mailak, Lehen Hezkuntzako Patioan\nASTEAN ZEHAR.....MARRAZKI LEHIAKETA\nEgilea: Rontegi Eskola ordua: 14:59 iruzkinik ez:\nEtiketak: astea, euskara, jolasak, liburutegia, puzgarriak\nAURTENGO BORONDATEZKO LAN EGUNAREN EMAITZAK\nLarunbatean, maiatzak 17an, eskolan egindako lanak ikusteko, hona hemen bideo labur hau. Mila esker eta zorionak egin duzuen lanagatik (ikusten eta ikusten ez dena).\nEgilea: Rontegi Eskola ordua: 15:33 iruzkinik ez:\nEtiketak: borondatezko, emaitzak, errontegi, eskola, lan eguna, maiatzak 17\nBORONDATEZKO LAN EGUNA ERRONTEGI ESKOLAN-2014\nMaiatzak 17an, larunbatean, Errontegi Eskolan ospatu zen II Borondatezko Lan Eguna. Jardunaldia ederto joan zen, eguraldi zoragarriari eta borondatezko taldeari esker. Eskolan elkartu ziren 50 pertsona inguru (haur eta gurasoen artean).\nLan asko egin zuten eta horietako lan batzuk benetan ikusgarriak dira (horma-irudiak, jokoen marrak eta abar). Beste lan batzuk ere egin zituzten, hain argi ikusi ez arren, (konponketa batzuk, belar txarrak atera, baldak eta kakoak jarri…)\nEskolak bihotzez eskertu nahi du egin den lan guztiagatik eta horren inguruan sortzen den giro zoragarriagatik.\nII BORONDATEZKO LAN EGUNA-2014\nHemen duzue Herrikolore-k (Barakaldoko webgune herrikoia) jarri duen bideoa, larunbatean eskolan egin den lanari buruz eta horren helburuak zeintzuk diren azalduz.\nEgilea: Rontegi Eskola ordua: 12:14 iruzkinik ez:\nEtiketak: 2014, borondatezko lana, errontegi, eskola\nII BORONDATEZKO LAN EGUNA\nDatorren maiatzaren 17an (larunbata) burutuko da II Borondatezko Lan Eguna.\nJardunaldiaren dinamika ihazkoaren antzekoa izango da:\nIGEak materiala ordaintzeko diru zati bat emango du eta Udalak erosi du behar den material gehiena.\nEskola komunitateko partaide guztiak parte hartzera animatzen ditu.\n09:00ak aldera hasiko da.\nHaurtzaindegi zerbitzua egongo da.\nEgun osoan musika izango da.\nGoiz erdian, hamaiketakoa egingo da (IGEak ordainduta).\nOstean, lanarekin jarraituko da.\nHerri Bazkaria (kanpoan edo gimnasioan). Nahi dena ekarri partekatzeko.\nArratsaldean, lanera berriz!\nMila esker, aldez aurretik\nII JORNADA DE TRABAJO VOLUNTARIO\nLa actividad prevista se llevará a cabo el próximo 17 de mayo (sábado).\nLa dinámica será similar a la del año pasado:\nLa AMPA dará dinero para una parte del material y el Ayuntamiento enviará la mayor parte del material necesario al centro.\nConvoca a toda la comunidad educativa del colegio para que colabore como voluntarios y juntos pasar el día haciendo "pequeñas chapuzas" que no requieran permiso de obra.\nEl programa de la jornada comenzará a las 9 de la mañana en el colegio:\nMúsica durante todo el día.\n"Hamaiketako" a media mañana (invita el AMPA).\nSeguir trabajando hasta la Comida Popular (en el exterior o en el gimnasio).Cada uno trae lo que quiere y se comparte.\nContinuar trabajando por la tarde.\nEgilea: Rontegi Eskola ordua: 11:24 iruzkinik ez:\nEtiketak: borondatezko, ekintzak, eskola, rontegi\nRONTEGIKO IRAKASLEAK LONDRESEN\nRontegi Eskolako irakasle batzuk Londresera joan ziren Aste Santuko oporrak hasi bezain pronto. Anabelekin bi ikasturte ingelesa ikasten ibili ondoren, ingelesa praktikatzera joatea erabaki zuten.\nArgazkiak ikusita, argi dago oso ondo pasatu zutela eta Londreseko leku famatuenak bisitatu zituztela. Hemen dituzu argazki gehiago.\nEgilea: Rontegi Eskola ordua: 11:53 iruzkinik ez:\nEtiketak: eskola, irakasle, londresen, rontegi, talde\nLOMCE - HITZALDIA\nAtzo eskolako liburutegian LOMCE-ri buruz hitzaldi bat eskaini zuten Barakaldoko Hezkuntza Bilguneko kide batzuk.Hitzaldira 70 pertsona inguru hurbildu ziren (guraso eta irakasle) eta esan beharrik ez dago oso interesgarria izan zela.\nEskolak bihotzez eskertu nahi ditu hurrengo hauek:\nAMPAko gurasoak,haurtzaindegia antolatu eta zaintzeagatik.\nAinara Taldea (auzoko aise taldea),gaztelu puzgarriak ipintzeagatik H.H.-ko patioan.\nBarakaldoko Hezkuntza Bilguneari eta bereziki hitzaldia eman zuten kideei.\nBerritzeguneko Normalkuntza koordinatzaileari.\nHurbildu ziren guraso eta irakasle guztiei.\nEgilea: Rontegi Eskola ordua: 10:53 iruzkinik ez:\nEtiketak: eskolan, hitzaldia, lomce, rontegi\nQuerid@s padres y madres:\n¿Ya sabéis que el año que viene se implanta la LOMCE? ¿Qué les pasará a vuestros hijos e hijas? Si quieres saberlo, el AMPA de Rontegi os trae una charla participativa organizada por Barakaldoko Hezkuntza Bilgunea y estáis tod@s invitad@s.\nLUGAR: Sala de profesor@s / HORA: 17:00 / DÍA: 8 de abril, martes.\nBa al dakizu LOMCE datorren kurtsoan ezarriko dutela? Zer gertatuko da zure seme-alabekin? Jakin nahi baduzu, Rontegiko AMPA-k Barakaldoko Hezkuntza Bilguneak antolatutako hitzaldi partehartzailera gonbidatzen zaitu.\nLEKUA: Irakasle gela / ORDUA: 17:00 / NOIZ: Apirilaren 8an,asteartea.\nEgilea: Rontegi Eskola ordua: 12:04 iruzkinik ez:\nEtiketak: charla, lomce, participativa, rontegi\nUdaberria zona epeletako lau urtaroetako bat da,negu eta udaren artekoa.Astronomian udaberriko ekinozioarekin hasten da,eta udako solstizioarekin amaitzen da.Meteorologian eta orokorrean udaberriak ipar hemisferioan martxoa,apirila eta maiatzako hil osoak barne hartzen ditu,eta hego hemisferioan berriz,iraila,urria eta azaroa.Egunak azkar luzatzen dira,eta hemisferioa nabari epeltzen da,landare berriak hazaraziz.Elurra (badago) urtzen hasten da,eta honen ondorioz ibaiak hazten dira.Loredun landare gehienak urtaro honetan loratzen dira.\nEguraldi arriskutsua nagusiki urtaro honetan gertatzen da,aire epela latitude baxuetatik inbaditzen hasten dela poloetako lurraldeetako aire hotza oraindik bultzatzen den bitartean.Udaberrian uholdeak ohikoak dira mendialdeetan eta beraien inguruetan elurraren urtzearen ondorioz,sarritan euri epelek azkartua.\nUdaberria hazte eta berritzeko garaia bezala ikusten da:landare eta animaliak sortzen dira eta bizitzaren zikloa berriro hasten da.Maitasun eta gaztetasunaren garaitzat ere hartzen da.\nEgilea: Rontegi Eskola ordua: 11:45 iruzkinik ez:\nEtiketak: alaitasuna, bizitza, lorak, udaberria\n....TANTAZ TANTA ERAKUSKETAREN BUKAERA\nEuskal Herriko inauteriak....tantaz tanta,erakusketa gaur bukatzen da.Jabier Belaskok,argazkien egilea eta erakusketa honen arduradunak,eskolako ikasle talde desberdinei azalpenak eman dizkie Euskal Herriko inauteriei buruz.\nArgazki ederrak izan ditugu ikusgai egunotan eta horrez gain,Jabierrek Euskal Herriko inauteriataz irakurri eta ikertu duena ikasleei irakatsi die.\nGuztion partez,mila esker,Jabi\nEgilea: Rontegi Eskola ordua: 12:25 iruzkinik ez:\nEtiketak: eskola, euskal herriko, inauteriak, jabier belasko, rontegi\n50. urteurreneko BIDEOA\nRONTEGIKO AHOTSA 16-17\nRontegiko Ahotsa - aldizkaria\nTESTUAK / WEBGUNEAK\nPelutxeak 5 urte\nGURE PROIEKTUEN BLOGAK\nGure pelutxe maitiak 2017-18\nEuskadin zehar: Segura Barakaldo\nRONTEGIKO IGE/AMPA BLOGA\nIradokizun postontzia/ Buzón de sugerencias\nEtxepare, Euskal Institutoa\nBilboko Berreginen Museoa(ostegunetan dohainik)\nBilboko itsasadarra itsas Museoa(astearteetan dohainik)\nArkeologi Museoa(dohanik hileko azken ostirala orotan)\nBilboko Arte Ederren Museoa(asteazkenetan dohainik)\nDATORREN ABENDUAREN 3AN EUSKARAREN EGUNA OSPAT...


Zenbat jende ari da benetan hiltzen? Datu egiazkoak egon badaude Sustatu.eus - Teknologia albisteak\nZenbat jende ari da benetan hiltzen? Datu egiazkoak egon badaude\n2020-04-13 : 12:47\nISCIII Espainiako osasungintzako erakunde publiko bat da (Instituto de Salud Carlos III) estatistika zehatz batekin Covid-19 Pandemiaren eragina erretratatzen ari dena: Espainiako Estatuan zenbat pertsona ari diren hiltzen, egunero, erkidego autonomoen arabera, urteroko ertainarekin alderatuta, MoMo esaten dioten indizie. Datuak aspalditik ari ziren argitaratzen; baina joan den astean formatu erabilgarri batera egin zuten jauzia (CSV formatura), eta orain grafiko interaktibo egunero berriztuak atera dituzte. Estatistika batzuk beldurtzekoak dira: pandemiaren eragina nabarmena da Hego Euskal Herrian, baina beldurtzekoa Madrilen eta haren ondoko erkidegoetan, bi Gazteletan. Aldiz, Espainiako beste eskualde batzuetan ez da hain larria.\nIlustraziorako igo dugun irudi horretan ikusten ditugu lau erkidegotako datuak. Grafikoek zera erakusten dute:\nMarra ilunak, zenbat pertsona hil diren eguneko erkidego bakoitzean, abendutik atzo arte.\nMarra urdinak, espero zen hildakoen kopuru ertaina.\nMarra edo bloke urdin argi zabalak, azken urteetan ertainetik gora eta behera egon den aldagarritasuna.\nKasu honetan datuak dira adin guztietako hildakoenak, baina adin-bloke nagusi batzuen araberako grafikoak ere eskuragarri daude.\nEz da kontuan hartzen heriotzaren kausa.\nGrafikoak atera ditugu autonomia erkidegotetako irudi multzotik, eta lau erkidegorekin egin dugu alderaketa. Datuei begiratuta, Murtzian ez dago hilkortasun tasan gorabehera handirik, Hego Euskal Herrian eta Madrilgo erkidegoan bai ordea. Hala ere, eskalari ere begiratu behar zaio, eta bloke argi zabaletik tontorrak zenbat igotzen diren da esanguratsuena: Madrilen tontorra hain da handia non aldakortasun mailatik oso kanpora geratzen den, ez horrenbeste EAEn eta Nafarroan.\nKonparatu goiko irudia beste lau erkidegoetakoekin: Gaztela Leon, Gaztela Mantxa, Valentzia eta Katalunia.\nKataluniako tontorrak eta grafikoak badu antzik Hego Euskal Herrikoekin: larria da egoera, eta eguneko hildakoen kopurua ere altua, baina Madril inguratzen duten Gaztelako bi erkidegoetan tontorraren puntak asko txikitzen du aldakortasun maila, eta horrek askoz egoera latzagoa adierazten du.\nKontuan izan datu hauek ez dutela heriotzaren kausa adierazten. Baina hilkortasun datu handiak pandemiarekin lotuta daudela argi dago. Izan daitezke\nCovid-19 diagnosiarekin hil direnak.\nCovid-19k jota baino diagnosirik gabe hil direnak.\nBeste gaitz batek jota, osasungintzak ezin artatu izan dituenak bere ahal guztiekin. "Kolateralak", nolabait, baina pandemiaren biktima, seguruenik.\nBestelako ohiko heriotza kausa metatuen ondorio (nahiz eta auto istripuz, adibidez, estatistikak aldi berean beherantz doazen)\nAztertu zuk zeuk datuak: MoMo, ISCII


Spot the difference Itzuli\n“Spot the difference” esakunea, ingelesez, hitz-jokoa da. Publizitate-hizkuntza azterturik, iragarki transformatzaile bat sortu genuen, kontsumo arduratsu eta iraunkorraren mesedetan.\nMundu zabaleko hainbat hiritako gazteen artean dauden kontsumo-azturen arteko aldeak agertzen dira: panorama horrek aukera emango digu jokabide horiek premiei edo desirei emaniko erantzunak diren aztertzeko.\nKontsumo arduratsu eta iraunkorraren aldeko iragarki transformatzaile bat egitea izango da ikastaroan eginiko lana bilduko duen azken produktua.\nEsperientzia hau, Munduak elkarlotuz-en edizioan lanean ibilia zen DBHko 3. mailako ikasleekin gauzatu da hainbat ikasgaitan, hala nola: matematika, biologia, gizarte zientziak, musika, heziketa plastiko eta ikus-entzunezkoa, hizkuntza eta ingelesa.\nUnitate honen xedea liskarren kudeaketa eta azterketa jorratzea da, ikasleak gertuko dituen egoeretan oin hartuta. Lehen jarduerak dilema morala planteatuko du, ikasgelan gerta litekeen balizko gatazka bat dela medio. Kasuak sortaraziko dituen elkarrizketa eta eztabaidan abiaturik liskarren...... [+]